text:
User:Ghettocash
GhettoCash[editá | editá fuente]
E nòmber GhettoCash por ta un tiki kontraversial, pero e ta simplemente un nòmber i nada mas. Naturalmente esei no ta mi nòmber mes. Mi a nanse na Kòrsou. Mi por papia ingles, hulandes i papiamentu. E idioma di spaño tambe mi por papia un tiki i franses tambe, pero mi abilidat di papia i skibi den e idiomanan ei ta limitá.
Aktualmente mi ta biba na Utrecht, Hulanda i mi ta studiando siensia di informashon na Universidat di Utrecht. Mi ta un hòmber ku gusta téknologia, siensia i kòmpiuter. Mi ta un miembro di Wikipedia for di 2 di mart 2006.
Twitter: @jeffmartina
WikipediA[editá | editá fuente]
Riba un dia mi tabata wak informashon riba Wikipedia i mi mes a disidí di bai editá un artikulo. Ma bai editá esun di curaçao. Despues ma sinta wak kuantu idioma tin riba Wikipedia. Mi di e ora ei ku mester bin un na papiamentu tambe. Ma bai buska diferente informashon ta kon mester traha un Wikpedia den bo mes idioma i ma puntra hende ku tabata miembro di Wikipedia tambe kiko ta e pasonan ku mester tuma. E siguiente paso tabata pa buska hende ku tin gana di yudami, paso un hende so no por traha henter un ensiklopedia. Despues di puntra diferente hende ma topa un amigu ku kera yudami. Su nòmber ta kamizu. Bo por bisa ta nos ta e fundadó di e Wikipedia na papiamentu. Mi mester bisa tambe ku nos no ta doño di Wikipedia. Wikipedia ta un ensiklopedia pòrnada. Tur hende ta liber pa kontribuí na dje, pero tin reglanan si ku mester kumpli


c: text/html

text:
anti-doping news
-
Anti-Doping
WADA ta habri aplicacion pa abogadonan
WADA ta habri aplicacion pa abogadonan forma parti di un Continental Results Management Panel. Desde aña 2021 tur caso legal…Read More »
-
Anti-Doping
Montserrat Rejoins Caribbean RADO
The Caribbean Regional Anti-Doping Organization (RADO) is pleased to announce Montserrat as its newest member. Montserrat’s application to rejoin Caribbean…Read More »
-
Anti-Doping
Testnan di Dopahe den deporte
Testnan di dopahe di e atletanan Shakeena Croes y Mellizienne Richardson a sali negativo, cual ta un super bon noticia…Read More »
-
anti-doping news
Comision Anti-Dopahe cu charla
Comision Anti-Dopahe a tene charla riba e tema anti-doping Comision Anti-Doping di Aruba a continua cu su programa di charla…Read More »
-
anti-doping news
Prevencion di Dopahe
Prevencion di Dopahe den Deporte ta un topico mundial. Na Aruba tambe un comision tin alrededor di dos anja caba…Read More »

robotstxt: allowed

filter: keep


text:
Home
Papiamentu.info ta un wèpsait ku a wòrdu lansa den kader di e proyekto ‘free open source spell checker for Papiamentu’, kual a tuma lugá di mart pa òktober 2015. E proyekto aki a wòrdu finansiá dor di Unesco i organisá dor di Fundashon Kòrsou Habri.
E meta di e proyekto aki ta pa traha i mehorá un open source spèlchèk di Papiamentu, e lenga materno di mayoria habitante di islanan ABC ( Aruba Boneiru i Kòrsou, i nan desendiente nan bibá na Hulanda. E proyekto ta enserá tambe un open source office suite.
E metanan di mas importante di e proyekto ta wòrdu resumí den e siguiente punto nan:
- mehorá kalidat di Skritura di teksto nan na papiamentu den enseñansa, gobièrnu, organisashon i kasnan.
- eliminá barera finansiero, dor ku tur hende tin akseso na e open source open suite.
- mehorá e spèlchèk eksistente di papiamentu di open source office
- proveni un spèlchèk na papiamentu pa e sistema nan di MS Windows, Apple Mac OSX i Linux, i tambe pa smartphones i Firefox.
Via papiamentu.info nos ke duna mas informashon tokante proyekto-, evento-, wèpsait- i instansia nan ku tin di aber ku nos lenga papiamentu.


text:
WILLEMSTAD – Dùrwarder ku ta pidi suma mensual irasonabel pa paga debe. Ta un keho ku ta tende hopi serka èks studiante, ku ta haña nan fòrsá di paga nan debe na Dienst Uitvoering Onderwijs (DUO, Servisio Ehekushon di Enseñansa) via dùrwarder lokal na Kòrsou. Pa falta di legislashon e èks studiantenan no por duna keho lokalmente.
Segun e abogado Achim Henriquez for di e transishon di Antia Hulandes pa Kòrsou komo pais outónomo riba 10-10-2010 a entamá diferente kaso kontra dùrwarder. Korte Komun no por a trata e kasonan pasobra for di 2010 no tin u kuadro legal hurídiko ku ta regulá e trabounan di un dùrwarder.
Aktualmente e èks studiantenan aki i tur otro hende ku pa motibu di debe tin di hasi ku dùrwarder, hurídikamente no tin niun sosten. “No tin un lei ku ta kontrolá e trabou di e dùrwardernan”, parlamentario Ana-Maria Pauletta (PAR) ta konta. “Esaki ta e legislashon ku nos ke pasa den parlamento. Den nos komunidat di awe no por ta asina ku henter un ramo asina no ta regulá. Esei ta e base di e lei.”
“Esaki ta un asuntu malu ku tur konsekuensha di esaki”, Pauletta ta bisa. “A skòrs algun dùrwarder, pero e hendenan aki ta traha ketu bai. Pasobra no tin niun punto di referensia, niun hende no por hasi nada na esaki.” Segun e parlamentario tin èks studiante ku a entregá keho kontra dùrwarder. Wes no por tuma e kasonan aki pa trata.
“Nos ta papia aki di dùrwarder di ken e sédula a vense. Den lei tin pará ku dùrwarder mester por legitimá nan mes. Si e sédula vense, bon mirá bo no por funshoná mas komo dùrwarder. Pero nan no por prolong’é niun kaminda”, segun Pauletta. “E pregunta ta si e dùrwardernan sin kuadro hurídiko por pone beslag riba kos.”
Situashon inakseptabel
Segun Matthijs van der Gullick, general-manager di Ofisina di Dùrwarder na Kòrsou e falta di legislashon te awe no a trese problema. “Den práktika tur kos ta sigui kore, pero no tin posibilidat di keha. Ku no tin legislashon ta un situashon kompletamente inakseptabel. Na 2013 Korte Komun a dikta sentensia, dirigí na e stipuladónan di maneho, ku mester bini legislashon. Esaki tabata seis aña pasá kaba”, segun Van der Gullick.
E ta no rekonosé e relato di e èks studiantenan. Segun e, e èks studiantenan por keha si tokante e pagonan na ofisina di dùrwarder mes, pero kasi nunka esaki no ta sosodé. Riba e pregunta ku ta e ofisina di dùrwarder mes mester investigá su mes Van der Gullick ta bisa: “semper nos ta trata di yega na un solushon.”


text:
Tag Archives: “Edgar Leito”
Vandaag is het weer zover. SMOC zit weer in de bankjes van de rechtbank en wederom met veel vertrouwen. Wellicht is het u niet ontgaan dat de correspondentie tussen Isla en Minister Constancia met vaagheid was aangekleed. Heeft Isla nu wel of niet de ‘brief’ ontvangen? Ondertussen heeft de Isla een schorsingsverzoek ingediend en is die door de rechter ingewilligd, daarom zit SMOC vandaag weer in de rechtbank. Om een indruk te krijgen van het pleidooi van SMOC zie: Pleitaantekeningen17okt2011. In … Lees meer
WILLEMSTAD – Doño dje instalashonnan di refineria ta duna klaridat apsoluto riba futuro di e refineria. Esaki ta un asuntu hopi nesesario. Asina Manuel Medina, direktor general di e gigante di zeta Venezolano PdvSA, ta bisa. Wereldomroep ta publiká ku esaki ta e kontesta di Medina riba e karta ku Egdar Leito a entregá na refineria durante e marcha di protesta di 7 di mei último. E dia ei 150 persona a protestá kontra polushon di Isla bou di guia … Lees meer
Ta nesesario ku doño di e instalashonnan di refineria ta duna klaridat apsoluto riba futuro di e refineria. Esei Manuel Medina, direktor general di e gigante di zeta Venezolano PdVSA, ta bisa. Sentensianan Isla For di 2005 PdVSA tin di aber ku dos prosedura di Moveshon Medio Ambiente i un kantidat di habitante bibá bou di huma di e refineria. Di un banda ta trata di un prosedura sivil ku a kuminsá na 2006, ku sentensianan intermedio i proseduranan di … Lees meer


text:
-
Scol Preparatorio Cayena
-
Scol Preparatorio Cayena
-
Scol Preparatorio Cayena
-
Scol Preparatorio Cayena
Cayena Kleuterschool a wordo funda na aña 1953 como Maria Goretti bewaarschool door di e fundacion Stichting Bethanie ( zusters van Bethanie). E scol a cuminsa cu 3 klas y tur e actividadnan tabata klassikaal y no ta tene cuenta cu e edad ora di traha. Na aña 1966 nan a cuminsa traha un scol nobo y esaki a termina na aña 1967 y a haña e nomber di un dje flornan mas conoci aki na Aruba. E scol a haña e nomber di Cayena kleuterschool y ta keda na Noord.
E tempo ey, e scol tabata tin solamente 4 klas. Mas despues SKOA a tuma e scol over. A fia den transcurso di aña 3 lokaal, 2 na St. Aloysius (1976-1934) y 1 klas na St. Anna school. Na aña 1990 nan a cuminsa amplia Cayena kleuterschool pa e klasnan por ta hunto den e mesun cura. Desde 1993 Cayena kleuterschool ta conta cu 6 klas. E motibo ta cu a elimina un klas na e momento cu a habri dos klas na Montaña basisschool na unda e muchanan cu ta biba den e barionan di Montaña, Sabana Liber, Washington y mas otro bario ta bay.
Na aña 1997 a habri un klas na e klooster pa motibo cu tabatin hopi mucha cu mester a haña lugar, pero ora cu a traha un scol na Washington y un na Montaña a sera e klas y Cayena kleuterschool a keda cu 6 klas. E aña escolar aki nos tin 24 mucha pa cada klas. Den total nos tin 144 mucha. Nos grupo di cada klas ta heterogeneo, pues tin mucha di 4, 5 y 6 aña den un klas.
Nos tin 3 porta di entrada na scol. Solamente e porta di dilanti ta wordo usa pa trese y busca e yiu. Nos bisiñanan ta St Anna school , St Aloysiusschool, Imelda Hof, Club Don Bosco y nos ta keda banda di Misa Sta Anna. Mas tanto e muchanan cu ta biba den e siguiente barionan ta bin Cayena kleuterschool: Palm Beach, Boegoeroei, Alto Vista, Kamay, Turibana, Saliña Cerca, Wespunt, Kurimiauw, Sero Pela, Rooi Santo, Casnan di Pueblo y Noord.
Andere Kleuterscholen
- Agnes Kleuterschool
- Anglo Kleuterschool
- Ayo Kleuterschool
- Imelda Kleuterschool
- Jacinta Kleuterschool
- Rayo di Solo Kleuterschool
- Scol Preparatorio Aurora
- Scol Preparatorio Cacique Aterima
- Scol Preparatorio Kukwisa
- Scol Preparatorio Nos Paraiso
- Scol Preparatorio Prome Paso
- Scol Preparatorio Tarcisius
- St. Jan Kleuterschool
- Trupial Kleuterschool


text:
Diadomingo mainta a drenta informe di un caso di destruccion di un windshield na un adres na Sabana Basora, mesora a dirigi un patruya na e sitio. Na yegada di e patruya a bin compronde cu aki ta trata di un windshield di patras di un auto. Na prome instante a kere cu esaki lo por ta un destruccion intencional pero por bien trata di un cambio di temperatura y pression den e auto cu esaki ta mas delicdo y a kraak na e randnan.
2 thoughts on “Windshield di patras di un auto a autodestrui su mes na Sabana Basora Noord”
-
Un caso hopi stranjo: Backshield ta “autodestrui su mes”???
-
Si Kia tin problema nan glasnan di patras of sunroof ta delicado den calor.. wake riba youtube tin hopi vidoe di nan glas
-


text:
Oranjestad – Durante e reapertura di Museo Arqueologico Nacional di Aruba (MANA) aña pasa, Minister Maduro a enfatisa cu hunto cu e reapertura, un era nobo y duradero lo cuminsa pa MANA. Trabounana continua y a forma un ekipo dinamico cu expertonan di museo y cultura bou di guia di director ad interim Pancho Geerman. Otrocolaboradornan di e team ta Renwick Heronimo y Ruby Eckmeyer.
Recientemente e team aki, pa medio di un concepto preliminario cuRenwick Heronimo a presenta e prome concepto pa un plan strategicotitula ‘MANA: Manteniendo nos Herencia Bibo den Tempo’. Huntocu e mandatario a presencia e reunion den forma personal y virtualrepresentantenan di UNOCA, Banco Central di Aruba y di oficina di Minister Maduro.
Sr. Heronimo a haci un presentacion for di e punto di bista di un futuromuseo como agente di cambio y dialogo. Esaki ta basa riba un definicion nobo cu Internacional Council of Museum (ICOM) kier usapa adapta e concepto bieu di kico ta un museo.
MANA ta consisti di diferente edificio di gran balor monumental y historico. Meta di e plan di inovacion ta pa maximalisa e experienciadi bishitantenan den cada edificio y crea expresionnan cu ta contastoria di e edificionan, di famia Ecury y e vinculo bibo cu arkeologiadi Aruba. Ta e intencion pa bay traha riba exposicionnan moderno, interactivo y digital, pa medio di cual ta expresa balor di naturalesa, obhetonan y placa den historia di Aruba. Continuidad di arkeologiatambe lo haya su luga den e exposicionnan nobo. Alabes exposicionvirtual lo bay forma parti di e presentacionnan di MANA den futuro.
Pa loke ta historia y nificacion di placa cu tabata circula y ta circula naAruba, Banco Central di Aruba lo ta un aliado principal den e proyecto aki hunto cu UNOCA.
Minister di Cultura a keda hopi impresiona cu e presentacion y ta reconoce cu MANA tin hopi mas potencial. E uzo multifunctional di cierto espacionan lo por sostene investigacion y documentacion di nosherencia cultural. E mandatario ta enfatisa cu den un futuro cercanonos comunidad y turistanan por disfruta di un ‘state of the art’ Museo Arqueologico Nacional Aruba.


text:
News
COA a hasi entrega di e “Medal Bonus”
Atletanan cu a truinfa cu medaya a haja e premio
Comite Olimpico Arubano a haci entrega di e merecido “medal bonus” na e atletanan cu a triunfa cu medaya
Diasabra tabata un dia historico pa COA mirando cu pa prome biaha a otorga premio een forma efectivo na atletanan cu a logra triunfa cu medaya den e ultimo cuater weganan cu Team Aruba a competi na dje.
Dilanti un grupo di famia, miembronan di federacion, entrenadornan y invitadonan di honor a repasa e importancia di e medal bonus y tambe e exito di Team Aruba cu a cuminsa den luna di september 2017 cu e Weganan Sur Americano Hubenil te cu awor aki.
Secretaria General di COA, Sra. Nicole Hoevertsz a presenta e mainta aki unda su persona a pone enfasis riba e preparacion di atletanan, e preparacion di un mision olimpico. A conta con a proceso a inicia 20 aña pasa na e Weganan di Maracaibo y awe nos por disfruta di un exito grandi nunca bisto. Manera Sra. Nicole Hoevertsz a bisa durante di su prestacion; “E logro di nos 39 atletanan ta esun mas grandi den historia di nos deporte. Team Aruba a demostra cu aunke nos ta biba den un pais chikito y limita, nos por competi contra e paisnan grandi y gana medaya”.
Desde 2017, nos a atletanan a logra conkista un total 15 medaya na e 4 Weganan bishita di cual 9 di Brons, 3 di Plata y 3 di Oro. Por ultimo a haci entrega di un bunita buket di flor na tur e premiadonan cu a ricibi un gran aplauso for di e publico presente. Na final e atletanan, miembronan di COA y hefenan di mision a wordo entrevista den un transmicion en bibo atrabes di Tele Aruba hunto cu 297sports y e team di media di COA.


text:
ORANJESTAD, Aruba –11 augustus 2020
Seccion Social Psychiatrico miho conoci como SPD ta un seccion di Departamento di Salud Publico. SPD ta e servicio cu ta duna guia, sosten y tratamento psychiatrico na pashent y nan famia.
Debi na e crisis di covid-19 SPD ta informa cu nan tin cu adapta nan maneho diario pa por duna poco mas sosten na e team manehando e crisis. Pa e motibo aki a tuma e desicion cu desde diamars dia 11 di augustus ta sera e localidad di SPD na San Nicolas pa publico te cu proximo aviso.
Pashentnan cu ta haya servicio di SPD na cas, lo sigui haya esakinan. Tur otro servicio cu mester wordo busca na nos localidadnan por haci esaki na Santa Cruz of na Oranjestad manteniendo nos mes na tur medidad di proteccion. Pa cualkier pregunta por tuma contacto cu nos libremente na 5224249.


text:
FORMACION DI GABINETE WEVER-CROES II A KEDA CLA
Durante un rueda di prensa diahuebs mainta, Prome Minister Evelyn Wever-Croes a anuncia cu a keda cla cu formacion di Gabinete Wever-Croes II, despues di 76 dia di eleccion.
“Algun hende ta haya cu el a tarda demasiado, pero na mi parecer el a tarda loke e mester a tarda. Pa mi Pasobra un gobierno stabil y fuerte, ta rekeri un fundeshi fuerte. Y pa ami como formador, mi kier tabata sigur cu e candidatonan cu mi presenta na Aruba ta digno di confiansa”, Prome Minister Evelyn Wever Croes a duna di conoce.
Dia 25 di juni, Partido MEP a gana eleccion cu 9 asiento y Partido Raiz a haya 2 asiento. Dia 8 di juli 2021, a firma un declaracion di intencion. Dia 9 di juli, exactamente 2 luna pasa, Gobernador a nombra Prome Minister como formador. Den e 2 lunanan aki a negocia un acuerdo di gobernacionden lineanan grandi, despues reparticion di cartera y awor ta asina leu cu a keda cla cu formacion di Gabinete Wever-Croes II.
Prome Minister a uza un quote di George Washington pa ilustra e seriedad di e proceso di formacion di un gobierno. “To form a new Government requires infinite care, and unbounded attention; for if the foundation is badly laid the superstructure must be bad.”
“Formacion di un gobierno ta un proceso serio cu ta exigi hopi cuido y atencion pa construi e fundeshi di confiansa y stabilidad. E periodo tras di lomba tabata un periodo duro pasobra banda di mi trabou diario como Prome Minister y como commander in chief di e crisis di Corona, mi tabata Parlamentario y Formador tambe”, Prome Minister a remarca.
Prome Minister a gradici tur esnan cu a yuda den e proceso aki. Tur e 115 stakeholders cu a reuni en conexion cu formacion di Gabinete Wever-Croes II. Den e dianan veniderolo reuni cu demas stakeholders.
“Awor pues nos por cuminsa goberna. Na final di dia gobernacion ta teamwork, trabou den ekipo y partnership. Y nos, Gobierno, Parlamento, sector publico y sector priva, lo demostra esaki trahando hunto. Un ekipo cu un solo meta: ARUBA. Gabinete Wever-Croes 2, e Gobierno cu pueblo a scoge pa goberna. Na tur nos votadornan, di curason DANKI pa boso sosten duna na nos Partido MEP y na Partido Raiz. Danki na tur ciudadano di nos pais Aruba, nos lo lora manga mesora pa sigui traha, pa enfrenta tur reto, den tur transparencia comunica cu comunidad y nos lo sirbi bo na e miho forma posibel. Nos lo no defrauda bo. Cu Dios bendiciona nos dushi pida baranca Aruba”, Prome Minister pa Gabinete Wever-Croes II a termina bisando.


text:
KOMUNIKADO DI KUERPO POLISIAL KÒRSOU Título: tres detenshon i droga konfiská
KOMUNIKADO DI KUERPO POLISIAL KÒRSOU
002 / 2017
3 yanüari 2017
Título: tres detenshon i droga konfiská
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 2 di yanüari 2017, alrededor di 22.30 or, un unidat di VKC a bai kontrolá un outo riba Rooseveltweg na altura di gròt di Hato. Durante di kontrol e unidat a en kontra un kantidat di mariwana den e outo. En konekshon ku esaki a konfiská e droganan i a detené e okupantenan kual ta e hòmbernan; M.M.C.B., L.E.A.J. i F.F.M. A bai warda ku tur e 3 sospechosonan na unda a presentá nan dilanti di un fiskal ouksiliar ku a ordená nan enkarselamentu pa mas investigashon. Despues di interogashon M.M.C.B. i F.F.M. por a bai kas, miéntras ku L.E.A.J. nasé na Kòrsou di 18 aña di edat a keda enkarselá.


text:
ORANJESTAD – Minister President Mike Eman a sostene un encuentro hopi agradabel algun dia atras cu dos figura bon conoci di e mundo di surfing na Aruba. Di e manera aki a conoce mas di e mundo aki den siman cu a pasa a tene su competencia di mas grandi na Aruba y di esnan mas grandi den Caribe, esta e Aruba Hi Winds. Tambe a papia di e potencial di e deportenan di windsurf y kitesurf como atractivo turistico y con esaki ta relaciona cu tema di sostenibilidad.
Jeroen Westrate ta un instructor di windsurf cu tin su propio scol na Fishermen’s Huts y Annabel van Westerop ta un kiteboarder profesional cu ta studiantenan di Universidad di Aruba. Algun luna atras ambos tabatin e oportunidad di kitesurf cu Sir Richard Branson durante su bishita breve na nos isla. Branson a keda masha impresiona cu e forsa di biento y a expresa su deseo pa regresa Aruba cu mas tempo pa practica mas largo.
“Nos a papia di con pa haya mas hende local envolvi den e deportenan aki y parti di e vision cu Prome Minister tin pa nos pais,” asina Westrate a comenta na su salida di e encuentro cu Premier Eman. Van Westerop di su banda a expresa cu e bishita cerca MInister President ta ‘top off’ e experiencia di kite cu Sir Richard Branson na Aruba.
Hi Winds ta un evento cu ta crece cu cada aña y ta mas beneficioso aun paso e ta sosode durante e tempo di off season, cual pa nos ta un di e temporadanan cu mas biento, segun van Westerop a splica. Tambe ta great pa mira e cantidad di mucha y hoben cu ta participa pasobra e talento pa futuro ta prometedor. “Kitesurf y windsurf ta e deporte di futuro paso nos tin e clima y biento perfecto,” e surfista a bisa. “Nos mester mustra loke nos por ofrece y Prome Minister por yuda nos haci esey den futuro.”


text:
“Señor ta mi wardador, mi‘n tin falta di nada;
Den cunucu di yerba berde, E ta ponemi sosega.
E ta hibami na awanan tranquil, pa mi bolbe hanja forsa.
Salmo 23:1,2,3.
Cu imenso tristeza na nos curason nos ta anuncia fayecimento di nos Mama, wela y bisa wela, :
Elsa Maria Yarzagaray – Koolman
Mihor conosi como: “Mama Elsa”
*12-05-1939 -† 16-09-2021
Acto di entiero lo wordo anuncia despues
Staff y personal di Ad Patres funeral home & Crematorium ta extende nos mas sincero condolencia na famia di e fayecida.


text:
Kontra
Seri di Herensia Kultural
Un di e ekspreshonnan spiritual di folklor antiano ku sin lugá pa duda tin su raisnan fuertemente ankra den suela afrikano ta trahamentu di ‘kontra’. Paketenan chikí ku funshon di talisman pa protehá bida di esun ku ta kargu’é o pa protehá bida i salu di muchanan resien nasi. Tambe pa trese suerte o atraé amor pa e sekso femenino o maskulino.
Riba tur isla di Antia ta topa e talisman portátil aki, di kua su orígen ta definitivamente kongoles. Investigashonnan kondusí pa antropólogonan manera e merikano, Robert Farris Thompson i e kongoles , Fu-Kiau Bunseki a demostrá ku talismannan manera e ‘kontra’ antiano ta bini bek den tur kultura i ekspreshonnan folklóriko di paisnan di Karibe i di Sentro i Sur Amérika unda nos antepasadonan di orígen kongoles a establesé. Na Brazil por ehèmpel, tipo di talismannan asina ta konosí komo ‘ponto de segurar’. Na Kuba tipo di talisman manera e ‘kontra’ antiano tin e nòmbernan di orígen kikongo ‘Makuto’ òf ‘Nkisi’, miéntras ku na Haiti nan a haña e nòmber franses ‘pacquet kongo’.
Na e regionnan di Afrika unda e kultura Bantú ta establesé ta traha tipo di talisman manera kontra ku e funshon pa kore ku loke den lenga kikongo ta yama ‘lu-fukú’ (mal oló òf airu). Un nota pekuliar ta ku den papiamentu mal airu òf malasuèltu ta konosí komo ‘Fuku’. Nada straño si konsiderá ku den papiamentu tin masha hopi palabra di orígen kongoles (prinsipalmente di e dialektonan Loango i Kikongo) manera maribomba, sangura, yambo, sambo i kirindongo. E último aki ta derivá di e palabra ‘kikongo’ ku ta nifiká tambe, ‘pueblo’.
Segun mitologia Kongo, Dios todopoderoso (Nzambi Mpungu) a duna hende un forsa di naturalesa komo regalu ku a haña e nòmber di ‘minkisi’. E funshon prinsipal di minkisi ta pa protehá bida di hende kontra malesa, morto i otro sorto di peliger. E forsa òf ‘bacheche’ di un minkisi por haña bek den tur sorto di mata, yerba i palu. Úniko kos, e hende mester por rekonosé e forsa aki i mester karga konosementu kon us’é. Den hopi kaso ta usa ingredientenan na kua ta duna un funshon di ‘magia di asosiashon’. Por ehèmpel, tera di santana, un krusada di kaminda, bonchi di dos koló, rais di mata o palu grandi, boton, hilu, angua, blous, spor di gai, djente di tribon, merkurio (‘kwik’) òf oksidashon di merkurio (‘polvo precipitado’) di ets.. Tur e ingredientenan aki tin un funshon spesífiko. Por ehèmpel, bonchi di dos koló pa brua kualke spiritu o mal airu ku ataká e persona. Hilu o boton pa ‘mara’ un persona na otro, spor di gai o djente di tribon pa duna e talisman un karakter agresivo. Ta usa yerba, taki o rais di mata komo medisina pa protekshon o atrakshon. Den hopi kaso ta mara e ingredientenan aki den un pida kuerdo di kabritu (kasi nunka den kueru di karné!) òf paña. E funshon di ‘mara’ e talisman ta masha importante, no solamente pasobra e ingredientenan mester keda huntu. Mester ‘mara’ e funshon di e talisman simbólikamente. Sa traha talisman lagando un hilu kológá ku kua e kargadó mester mara un òf mas kònòpi pa kada deseo ku e tin òf pa kada deseo ku a keda kumpli. Pues e akto di maramentu ta un ritual intrìnsiko di trahamentu di tipo di talismannan asin’aki.
Na e region nort-oksidental di Afrika, unda e kultura Mandingo ta predominante, por nota un forma pekuliar di traha ‘kontra’. Komo ku e religion islamitiko tabatin un influensha grandi riba e gruponan ètniko di e área aki, tabata traha kontra ku ta kontené skrituranan di Koran, ku sea nan ta karga na nan kurpa estilo ‘kontra’ manera nos konosé, o tabata guli (!) esakinan, sea boluntariamente òf fòrsá pa esaki surti e efekto deseá. Esnan di mal intenshon tabata fòrsa nan enemigunan guli e skrituranan aki, sea pa hasi nan loko o pa poko poko matanan. E akto aki ta konosí den e region aki komo ‘ying’, loke ta rais di e palabra di ‘slang’ afro-merikano, ‘Jinx’ (bruheria o mala suerte).
Práktikamente no tin diferensha den e manera kon ta traha talismannan na Afrika i manera kon ta traha esakinan den Karibe, Sur i Sentro Amérika. Antia tampoko ta un eksepshon. Trahamentu di kontra tabata un di e poko ekspreshon spiritual ku e katibu afrikano por a permití su mes. E karakter personal di e kontra i e echo ku por a kargu’é di un forma skondí a kontribuí na popularidat di kontra den folklor i kreensha popular di e islanan antiano. Pader Brenneker i Elis Juliana a investigá i dokumentá diferente tipo di kontra ku nan a topa durante nan investigashonnan na Antia. Kasi sin eksepshon, e kontranan aki ta igual na nan semehante na otro paisnan di Karibe i Sentro òf Sur Amérika. Meskos ku ta e kaso ku Kuba o Haiti, na Antia tambe ta usa paña o kueru di kabritu pa mara e kontra. No ta muchu kla sinembargo pakiko e talismannan aki a haña e nòmber di ‘kontra’ na Antia. Esaki teniendo na kuenta ku na Antia tambe ta traha ‘kontra’ pa atrakshon di suerte o amor. Sinembargo, e funshon di un kontra den kreensha popular di pueblo antiano tin su lugá fuertemente sigurá.
Portrèt: Diferente tipo di ‘kontra’ (kolekshon Brenneker/Juliana, NAAM)
Fuentenan
– Robert Ferris Thompson Flash of the spirit: African and Afro-American Art and Philosophy. New York: Random House, 1984.
– A. Fu-Kiau Kia Bunseki-Lumanisa. N’Kongo Ye Nza Yakun’zungidila: Nza Kongo (Kinshasa: Office National de la Recherche et de Developpement, 1969)
– Lydia Cabrera. El Monte. Miami: Ediciones Universal; Reprint edition, 1995
– John M. Janzen i Wyatt MacGaffey. An Anthology of Kongo Religion: Primary Texts from Lower Zaire. University of Kansas Publications in Anthropology 5. Lawrence, Kansas, 1974
– P. Brenneker. Sambumbu : Volkskunde van Curaçao, Aruba en Bonaire, vol. 1-10. Curaçao: Paul Brenneker, 1969-1975.
Teksto: Bob Harms, portret: Prince Victor.


text:
Partido Pueblo Orguyoso y Respeta (POR) ta reconoce cu tin hopi retonan pa bay atende cu ne den e proximo gobernacion pa mehora e situacion social aki na Aruba. Durante di bishita di bario hopi biaha ta scucha cu famianan ta pasa den duro pasobra costo di bida ta halto, mamanan soltero mester traha 2 trabou pa cria yiu of dificultad pa haya ayudo social.
POR ta recononce e importancia di mehora situacion di Asuntonan Social pa por contribui na un comunidad sano y harmonioso. POR su punto di salida ta cu mester duna guia na tur esnan vulnerabel den nos comunidad cu ta of por haya nan mes den un situacion social dificil. POR ta reconoce tambe cu asuntonan social ta un tereno di maneho publico hopi amplio y compleho, mirando cu e ta interconecta cu diferente otro tereno di maneho publico, manera enseñansa, labor y husticia. E aspecto fundamental di e interconexion aki ta cu problemanan den comunidad cu ta regarda e diferente terenonan di maneho (y pues diferente departamento gubernamental) ta influencia y reforsa otro mutuamente. Un maneho dirigi riba soluciona e problemanan aki no por ta efectivo si no ta tene cuenta cu e realidad aki. ta p’esey mes e interconexion menciona ta poni central den POR su plan di gobernacion.
Algun punto di atencion riba e aspecto di asuntonan social ta encera: stimula cobradonan di onderstand pa subi mercado laboral, percura pa guia social pa muchanan, adolescentenan y hobennan vulnerabel, proteccion di derecho di mucha, introduci crèche social, promove integracion social, restructura Departamento di Asuntonan Social (DAS), reforsa posicion di centronan di bario y provee educacion social cu atencion special pa e gruponan vulnerabel den nos comunidad.


text:
MINISTR DI HUSTISIA TA FELISITÁ E TRAHADONAN DI KUERPO POLISIAL RIBA NAN DIA.
MINISTR DI HUSTISIA TA FELISITÁ E TRAHADONAN
DI KUERPO POLISIAL RIBA NAN DIA.
Willemstad – Minister di Hustisia Gilmar Pisas ta felisitá tur e trahadonan di Kuerpo Polisial. Dia 1 di òktober ta “Dia di Trahadonan di Kuerpo Polisial”.
Minister di Hustisia ta gradisí kada un miembro di Kuerpo Polisial pa tur e trabounan inkansabel ku ta keda ehersé diariamente. Danki i nos ta spera ku boso lo sigui ehekutá boso trabou manera debe ser.
Den tur organisashon tin kosnan bon i ménos bon ta tuma lugá. Loke ta bon pa nos hasi ta pa semper keda fiha riba e kosnan bon i laga esakinan ta un motivashon pa nos por sigui bai dilanti. Pa ku e kosnan ménos bon lo ta ideal pa nos por siña for di esakinan, drecha e loke tin di drecha, pa asina tòg nos por sigui krese i hasi nos trabounan den un forma aun mas efektivo.
Na nòmber di pueblo di Kòrsou masha pabien ku boso dia i tur kos bon.
Sigui progresá, nos komunidat tin mester di boso.


text:
Catalogo di Pintura di Indjan riba Baranca ta bay Scol
Fundacion 1403 ta organisa un campaña pa tur scol na Aruba por haya un catalogo di pintura di Indjan riba baranca pa nan biblioteca. Na nomber di cada persona cu cumpra un catalogo den e periodo cuminsando diasabra dia 23 di november te cu diasabra dia 30 di november, Fundacion 1403 lo regala un buki na un scol. E campaña ta inicia cu un ‘pop-up’ di Fundacion 1403 na Baz-Rrr den Centro di Oranjestad diasabra dia 23 di november cuminsando pa 11 or. Cada persona cu cumpra un buki lo haya un sticker cu lo plak den un otro buki cu Fundacion 1403 lo entrega na un scol na nan nomber. Esaki ta un Evento di Partnership Comunitario (‘Community Partnership Event’) den contexto di e Metanan di Desaroyo Sostenibel (‘Sustainable Development Goals’), cual Baz-Rrr ta promove activamente. Coautor di e catalogo, Harold Kelly, kende ta arkeologo di Museo Arqueologico Nacional Aruba y Francisco Croes, e persona na kende e buki ta dedica, lo t’ey pa comparti nan experiencia di traha e catalogo aki y firma buki. E evento na Baz-Rrr lo dura te 5 or. Cu cada compra di e catalogo, den e periodo di 23 pa 30 di november, na Plaza Bookshop, na DeWit & VanDorp na Dakota, na Bruna bookstore y na Museo Arqueologico Nacional Aruba, lo haya un sticker pa pone nomber. Na final di e campaña, Fundacion 1403 lo entrega tur scol un buki pa nan biblioteca y lo publica tur detaye riba su pagina di Facebook. Si tin compania cu ta desea di cumpra mas copia di e buki, nan por tuma contacto cu Fundacion 1403 via nan e pagina di Facebook @fundacion1403, email: fundacion.1403@yahoo.com of bishita e ‘pop-up’ na Baz-Rrr. E catalogo di pintura di Indjan di Aruba ta un proyecto colaborativo entre Fundacion 1403 y Museo Arqueologico Nacional Aruba cu sosten di Prins Bernhard Cultuurfonds Dutch Caribbean, UNOCA, VNO, Gomez & Coffie, FCCA y Grant Thornton. Desde cu a presenta e buki na juli ultimo el a haya masha hopi elogio y ta disponible den librerianan y na Museo Arqueologico Nacional Aruba pa 90 Florin.


text:
Oranjestad-For di principio di e siman aki, y mirando e declaracionnan di minister Bermudez, nos por a tuma nota cu e relacion entre Hulanda y e “braafste jongetje van de klas” a empeora. En bez cu Mike E. y su gang acepta nan traicion, baha e gobierno y yama eleccion nobo, nos ta mira cu e makinaria di propaganda à la NAZI di tempo di Hitler a cuminza draai.
Nos por a mira un hala di fantocheria di plannan, MOU’s atrobe. Awor San Nicolas mester bira e ciudad di Graffiti; un ciudad cu tabata un ciudad industrial, ta ser baha te eynan.
Colmo ta ora nos tuma nota di e declaracion di e “rioolrat” Baba, na unda cu e ta bisa cu for di 2010 Hulanda ta poniendo presion. E homber aki mi tin cu admiti, cu e tin curashi.
Mi a bay busca den mi file, y mi a encontra varios articulonan, cartanan cu mi a manda pa 2de Kamer, pa Donner, pa Plasterk, pa Parlatino, pa e Comision di De-Colonizacion di Nacionnan Uni, etc. etc., na unda mi a denuncia esaki. Mi a denuncia esaki personalmente den presentacionnan cu mi a haci den 2de Kamer y na Parlatino, na unda e representantenan di AVP a bay asina leu di yama mi pa traidor!! Cu Hulanda no ta haciendo nada malo, cu Hulanda ta actuando corecto, ta simpelmente ta deseo di un gobierno cu tin un mayoria absoluto y un mandato cla di e pueblo. Y awor e “rioolrat” aki kier tira santo den wowo di e pueblo aki.
For di tempo cu a firma e acuerdo cu nan amiguisimo Donner, e traidor Mike E. y su “handlangers” dia 27-10-2011, a bay di acuerdo cu lo entrega nos autonomia tanto riba tereno financiero como riba tereno hudicial. A bay eens cu e “randvoorwaarden” poni den e rapport di Donner “Toekomst van het Koninkrijk”. Pa ser exacto, e randvoorwaarden ey ta poni riba pagina 16 y 17 den dicho rapport.
Nos no mester lubida e acuerdo di “Diahuebs Santo” unda e dos traidornan Mike E. y Mike de M. a bay di acuerdo cu lo tuma medidanan contra e pueblo, pa asina ey nan por bay fia placa riba mercado internacional na un interes hopi abou.
Y nos no mester lubida e acuerdo di dia 3 di juli 2014, na unda e traidor Mike E. un biaha mas, pero e biaha aki na un manera mas concreto, a invita CFT pa bin haci e investigacion riba nos situacion financiero. Ta interesante pa pidi e grabacionnan cu Plasterk a bisa cu tin, cu na su debido tempo e lo haci publico. Eyden Mike E. a bisa cu e lo acepta cu CFT por bin Aruba. Su voz lo ta un otro prueba con TRAIDOR e ta.
Ta tempo pa core cu e traidornan aki den bon of den malo. Bin cu un gobierno transitorio cu mester trece cambionan fundamental den nos leynan. Mester bin cu reglanan estricto pa garantisa cu NUNCA mas, politiconan malbado, masacra nos pais.
Hunto cu e leynan aki pa garantiza cu nos pais lo ser goberna a base di principionan di “GOOD GOVERNANCE”, mester bin cambionan fundamental den nos leynan electoral. Esaki mester socede den 6 luna y yama eleccionnan nobo.
Y e gobierno nobo mester bay acudi back cu Hulanda pa trata di recobra no solamente confianza pero tambe nos autonomia, cu e traidor Mike E. y e gang di co-traidornan a entrega na politiconan Hulandes pa nan impone medidanan contra nos pueblo pa motibo di e gobernacion y gobierno malbado, cu e mesun politiconan Hulandes aki tur e tempo, a apoya deliberadamente.
No por ta asina cu NUNCA a tuma e advertencianan cu a ser manda pa nan, na serio, y a permiti pa e gang di traidornan di AVP haci y deshaci, y awor kier bin hunga Pontius Pilatus, y bin tuma medida contra nos pueblo.
Nos mester uni y exigi di Hulanda tambe un splicacion di nan actitud pasivo y esun di ignora e advertencianan.
Aruba y su pueblo so no por ser poni riba e tabernakel di sacrificio pa motibo di un set di politiconan sin escrupulo y malbado, acesora y yuda dor di sindicatonan y gremionan commercial, cu a percura pa e situacion deplorabel cu nos ta aden awor.
Hamas nos por acepta esaki. Ta p’esey Aruba merece un gobierno cu ta consisti di hendenan cu curashi y determinacion pa enfrenta e situacion aki cu tur serenidad y seriedad, pa nos sali menos herida cu ta posibel.
Nos ta pidi e parlamentarionan di AVP, pa un biaha, tuma un postura patriotico, pro Aruba y pro Pueblo, y para e trein di desaster cu ta biniendo den tunnel, y stop di pensa riba partido. E malbadonan, traidornan y e hendenan sin escrupulo aki, NO por keda den gobierno ni un dia mas.
Mester haci tur loke ta den nos alcanse, den bon of den malo core cu nan y lihe, pasobra NO por confia Mike E. di keda na poder ni un seconde so. Mike E. a demostra mescos cu su ruman Henny E., di ta rencoroso y vengativo, y no lo bay acepta sin mas un perdida di cara atrobe, si Hulanda impone un Algemene Maatregel van RijksBestuur.
Mike E. lo trata na tur forma di ehecuta un maniobra cu lo por hinca Aruba den mas problema ainda. Aki mester tene na cuenta e presentacion cu su aliado hulandes Brinkhorst (ex-minister pa e partido D66) a tene recientemente na Hulanda, na unda e a conseha gobierno di Aruba pa evalua e posibilidad di mehora e relacion cu Europa door di laga su LGO status cay y escohe pa e UPG status.
Mike E. ta comporta su mes awor aki manera un bestia herida cu ta bira mas peligroso ainda.
Ta importante pa nos pueblo compronde e comportacion di Mike E. bon, y stop e bagamunderia di su gobierno, pasobra ta e pueblo so por scapa loke por ser scapa ainda!!!
Den nomber di Union Patriotico Progresista – U.P.P.


text:
ORANJESTAD – Ultimo por a nota cu gobierno kier cuminsa cobra pa recohe sushi di cas entrante 1 di januari 2019 ,e suma di 25 florin tur luna pa adres.
Nos di partido CURPA ta kere cu e sistema aki no ta justo. Dicon ?
- Tin hopi hende cu ta doño di un tereno cu no tin cas ariba dje y no tin mester di e servisio aki. Pero lo tin di paga 300 florin pa anja.
- Hopi adres na Aruba tin apartement tin biaha mas cu tres, como resultado cu e doño lo bai paga solamente 25 florin pa recoje sushi en bes di 100 como e cas tambe ta riba e mesun percela. Esaki no ta justo.
- Pagamento via grondbelasting no ta e forma corecto, pasobra ta un biaha pa anja ta paga grondbelasting y Serlimar ta keda cu problema di cashflow.
Pesei partido CURPA ta kere, pa ta mas eficiente mester cobra e servisio di recoje sushi di cas den e cobransa di awa, asina tur persona cu ta hasi uso di un meter di awa lo tin e obligashon di paga esaki tur luna, dje manera aki Serlimar lo no bai tin problema administrativo pa cobra of core tras di placa, creando asina un manejo sano pa cumpli cu su debernan mensual, E manejo aki ya ta conosi caba na Merca y na nos hermana isla Corsow, y ta traha excelente.
Aplicando e sistema aki, hasta lo por pensa pa pone esnan cu ta conecta ariba e sistema di riolering paga un suma, ya cu pa anjanan caba ta usando e riolering SIN PAGA PE, mientras cu si tin cas cu tin di paga tur luna pa chica pos.
Dje manera aki nos di partido CURPA kier a mustra e pueblo di Aruba un bes mas cu ARUBA por wordo goberna …SIN MEDIDA…


text:
Riba djárason, 6 di òktober 2021, Konseho di Minister a risibí 5 atleta hóben di Natashon Artístiko ku a representá Kòrsou eksitosamente na e “2021 Junior and Youth International Open” na Clearwater, Florida den luna di ougústús último.
Gobièrnu di Kòrsou
[PA BO INFORMASHON]: Riba djárason, 6 di òktober 2021, Konseho di Minister a risibí 5 atleta hóben di Natashon Artístiko ku a representá Kòrsou eksitosamente na e “2021 Junior and Youth International Open” na Clearwater, Florida den luna di ougústús último. E atletanan presente tabata Grace Borrebach, Kyra Van Den Berg, Chelsea Frans, Siegdeon Isidora i Anna-Maria Figaroa, huntu ku entrenadornan Christel de Kock i Johanna Salabarria. Kòrsou ta hopi orguyoso di kada un di boso.


text:
KRALENDIJK — Resientemente diferente artista ta mustrando nan arte den un forma masha bunita mes. Por a tuma nota di diferente arte mural den sentro di suidad i na algun otro lokashon. Mester bisa ku e arte nan aki a keda hopi bunita i ta sigur murayanan ku hende lokal, bishitantenan i turista nan lo bai saka potret na dje. Ku e arte nan aki, sentro di suidad ta haña un toke mas aserka di alegria.
Sigur mester remarka ku esaki nan a duna Kralendijk un kara nobo. Nos ta spera di por mira mas di e arte nan aki na mas sitio strategíko aki na Boneiru pa asina mundu por disfruta di e arte nan aki.


text:
Personanan ku ta biba den eksterior i ta desea di traha, biba òf kore stazje na Kòrsou mester hasi un aplikashon pa un pèrmit di estadia òf un deklarashon.
Personanan di nashonalidat hulandes òf merikano ku ta desea di traha, biba òf kore stazje na Kòrsou ta apliká pa un deklarashon van Rechtswege. E personanan/nashonalidatnan aki mester hasi e aplikashon pa e deklarashon via di www.immigrationcur.org.
Pa personanan di otro nashonalidat ku ke apliká pa un pèrmit di estadia, por hasi esaki na kantor di Servisio di Atmishon. (Klek riba Servisio di Atmishon pa por bai na e página.)
Despues di a risibí e pèrmit òf deklarashon mester pasa na Servisio Públiko pa registrá i/òf inskribí. Pa mas informashon tokante e dokumentonan nesesario pa Servisio Públiko por yama Bentana di Informashon na 0800-1515.
Si bo ta biba na Kòrsou, registrá na Servisio Públiko i ta bai muda pa eksterior, mester hasi e proseso di kita di nòmber. Esaki ta konta pa tur nashonalidat menos pa nashonlidat hulandes.
Personanan di nashonalidat hulandes ta solamente kita nòmber for di Servisio Públiko. E otro nashonalidatnan si mester hasi un proseso èkstra, e asina yamá stempel procedure. Pa mas informashon por tuma kontakto ku Servisio di Atmishon na info@immigrationcur.org.
Petishonnan prosesá na Servisio di Atmishon entre e periodo di 19 di òktober 2020 te ku 18 di òktober 2021


text:
Shaba: Diamars den oranan di marduga, polis ta nota cu tin un Nissan Tiida haciendo basta sospechoso dilanti Warda di Polis na Shaba. Esaki a sosode un rato despues cu polis a gara dos sospechoso den e cura di Warda di polis.
Despues di un rato ta drenta informe cu e auto lo ta coriendo pasando poco poco den area di e Warda di polis. Polis no a confia esaki y a dicidi di sali bay su tras, na Boegoeroei nan a logra para e auto. Un dama su so tabata den e auto, na momento cu polis a pidie pa su documentonan y di e auto, nan a nota cu esaki no ta klop y den e auto nan a topa varios plaachi di number.
E auto y e plaachi numbernan a keda confisca pa polis, polis a bisa e dama cu e mester pasa na warda cu su documentonan valido pa asina e lo por haya su pertenencianan.


text:
27-2018 – Business Plaza – Get Started! di KvK un biaha mas bon bishita
Oranjestad – Diasabra ultimo 30 di juni Camara di Comercio y Industria Aruba (KvK) a organisa un biaha mas e evento pa tur hende cu kier of cu recien a cuminsa un negoshi: Business Plaza – Get Started! E bishitante a haya e oportunidad pa expande nan conocemento riba diferente topico cu ta importante na e momento cu bo tin e ambicion di cuminsa un negoshi of ta den e proceso y tin pregunta specifico riba rekisitonan y maneho di bo negoshi. For di 9’or di mainta e bishitantenan por a atende diferente presentacion cu topiconan hopi interesante. KvK kier gradici Digicel cu tabata e main sponsor di e event Business Plaza – Get Started!
Sr. Ernst Mohamed, Presidente di KvK a dirigi su mes na esnan presente cu un discurso di bon bini. Siguientemente sra. Emelie Peterson di Digicel Aruba splica over e servicionan di Digicel y con ta facilita e comerciante. Sr. Frits Israel di Doc Opleiding a duna un interesante presentacion riba servicio na e consumidor cu algun conseho. Sr. Oliver Vieira hunto cu sra. Geraldine Bardouille
di Qredits a splica riba financiamento via Qredits. Sra. Tatiana Britten-Dubero di KvK a elabora riba servicionan di Business Information & Support di KvK y sra. Naline Heilbron a conta di su experiencia como empresario nobo. Despues di un pauze cortico sra. Michelle Wever y sr. Daniel Rasmijn di HBN Law a duna un presentacion encuanto areglonan di empleo. Por ultimo sra. Marilyn Wout y su coleganan di Departamento di Aduana a duna splicacion encuanto proceduranan di Douane cu algun conseho practico.
Durante eventonan di Business Plaza, KvK ta brinda e oportunidad pa tur bishitante haya un consulta di biaha. Diferente bishitante a haci uso di e oportunidad aki pa asina haci un consulta liber serca e Business Advisors di KvK y tambe por a registra nan negoshi. Sra. Sonja Velthuizen, Directora di KvK y sr. Dave Martinus di ActionCoach a duna informacion di e programa interesante pa e proximo curso di Empresario Independiente Chikito/Mediano. Departamento di Asunto Economico tambe tabata presenta pa brinda informacion na publico encuanto permisonan.
Durante pauze a brinda e oportunidad pa tur esnan presente intercambia ideanan y elabora riba topiconan pa fortifica lasonan comercial den un setting ameno combina cu bebida y aperitivos.
E biaha aki a ofrece 2 workshop durante e evento. Den e sala chikito sra. Henna Thode di HFT Treasury and Accounting Services N.V. a trata e topico guia financiero y administrativo y den e auditorio sr. Diederik Kemmerling di The Lab a toca e tema tacticanan di social media pa negoshinan chikito.
Proximo edicion di Business Plaza lo tuma luga januari 2019 y ta e edicion ‘Step Forward!’ dedica na empresarionan existente cu kier expande nan negoshi. Pa mas informacion tocante Business Plaza, curso Empresario Independiente Chikito/Mediano y otro servicio di KvK, por tuma contacto na 582-1566, ext. 42/35/27/30 of manda un e-mail pa: businessinfo@arubachamber.com.
Aruba, 3 di juli 2018
Camara di Comercio y Industria (KvK)


text:
WILLEMSTAD – Doño d loteria Robbie dos Santos awe meinta a tende e eksigensia di kuater aña den prizòn di kua unu kondishonal den e kaso Bientu. Ministerio Públiko (OM) banda di esaki ta eksihí dos aña di periodo di prueba, konfiskashon di tur e plaka kèsh ku a konfiská i tur 55 kuenta di banko.
Su kompanianan The Moneygame NV, Jamarooma Lotteries i Administratiekantoor Dollar segun e eksigensia di OM mester paga but di respektivamente 3.5 mion, un mion i ocho mion florin.
Pa motibu di evashon di belasten, komunidat di Kòrsou den kurso di añanan a keda sin haña 50 mion florin, mas o ménos ocho porshento di e ganashi di belasting di Kòrsou. “Kuantu kos Korsou, den Antia Hulandes pero tambe komo pais independiente lo no por a hasi ku e plaka aki. Tareanan públiko manera enseñansa i kuido di salubridat lo tabata henteramente diferente.”
Karga polítiko
Un sospechoso ku dos kara, asina OM ta bisa. Un benefaktor den públiko, pero den realidat un ‘probechadó ordinario’. Dos Santos lo a haña ayudo serka ‘amigu na gobièrnu i den polítika’. Ku esaki OM ta indiká ku ta trata di un karga polítiko, manera defensa a bisa.
“Nos ke men e sosten ku Dos Santos a haña di ministernan ku no ta rekonosé independensia di OM i ku ta hasi tur kos posibel pa para e investigashon penal. Ta un milager ku e investigashon penal a sobreviví e atakenan aki i awor ta haña e trato riba kontenido.”
Awe i djaweps defensa ta haña palabra den e kaso Bientu, di kua e tratamentu riba kontenido ta kaba djabièrnè ku e último palabra di e sospechoso. Wes ta sentensiá dia 1 di aprel.
Outor Anneke Polak


text:
Den siman di 14 di yüni NWO (Organisashon Hulandes pa investigashon sientífiko) lo organisá promé edishon di e Siman di Siensia Karibense. NWO ta e instansia ku ta selektá i finansiá proyektonan di investigashon sientífiko pa ministerio di OCW (Enseñansa, Kultura i Siensia), tantu pa Hulanda Europeo komo pa e islanan Karibense.
Djaluna durante un apertura interaktivo online lo presentá e investigashonnan ku NWO a honrá resientemente. Djamars investigadónan lo kombersá ku alumnonan di skol tokante siensia i investigashon. Esaki lo ta e úniko seshon offline, pa kua no ta posibel pa registrá.
Djárason lo tin un debate online tokante futuro di investigashon Karibense. Na e okashon ei tambe lo presentá un rapòrt di investigashon Karibense na Minister demishonario Van Engelshoven di OCW.
Lo sera e programa di Siman di Siensia Karibense riba djaweps i djabièrnè, ku un simposio sientífiko. E evento aki lo inkluí entre otro presentashonnan plenario di proyektonan sientífiko, presentashon di poster, pitch i komponentenan sosial ku oportunidat pa “nètwèrk” i “spactial chat”. Pa motibu di e diferensiá di tempu, e seshonnan lo kuminsá 08:15 di mainta pa e islanan Karibense (14:15 or na Hulanda Europeo). Riba e wèpsait di NWO partisipantenan pa kada dia por registrá pa e diferente seshonnan.
Pa mas informashon i registrashon
Pa mas informashon òf pa registrá, por fabor bishitá
E periodo pa bo por registrá lo sera despues di djaweps, 10 di yüni.
Post Views:
10


text:
Kralendijk - E siman akí Sentro Deportivo Jorge Nicolaas ta habrí solamente riba djamars 1 di yüni i djaweps 3 di yüni pa hende ku ke pasa angua kontra corona. Riba e dianan aki siudadanonan por pasa angua kontra corona for di 09:00 – 14:00 or sin sita. … [Read more] overE siman akí por pasa angua kontra corona solamente riba djamars i djaweps
Kòntròl di alkohòl den ful swing
Kralendijk - Riba djaweps 27 di mei a tene un kontrol di konsumo di alkohòl riba Kaya Internashonal. Durante esaki a para shofùr di 91 outo I di 11 skuter, pa hasi un ‘blaastest’. Di e 102 shofùrnan, 4 mester a bai warda pa hasi e análisis di rosea. Bo ta … [Read more] overKòntròl di alkohòl den ful swing
Niun hende no a tèst positivo, sinku persona a rekuperá di covid-19
Un persona a tèst positivo i tres hende a rekuperá
Kralendijk - Un persona a tèst positivo i tres hende a rekuperá. No tin nIun hende ku ta interná den hospital pa motibo di Covid aktualmente. Lesa tambe: … [Read more] overUn persona a tèst positivo i tres hende a rekuperá
Biniendo for di Amerika Latina: Kuarentena sentral no ta obligatorio mas
Kralendijk- For di dia promé di yüni no tin obligashon di bai hasi kuarentena sentral na Buddy Dive Resort. Por hasi esaki na kas, si sirkunstansia na kas ta permití esaki. Esaki ta un di e medidanan di suavisashon ku gezaghèber Edison Rijna a anunsiá … [Read more] overBiniendo for di Amerika Latina: Kuarentena sentral no ta obligatorio mas
A klousurá training militar na Boneiru
Kralendijk – Militarnan di Compagnie in de West (CidW) a kaba ku nan training na Boneiru. Na Boneiru e militarnan a simulá diferente akshon. Nan a plania un atake i move via di awa. Tambe nan tabata visibel riba kaya durante e nan patruyanan sosial. A tuma … [Read more] overA klousurá training militar na Boneiru
Di dos angua kontra corona pa habitantenan di bario ku a pasa nan promé angua na sentro di bario
Kralendijk - Den siman di 24 te ku 28 di mei habitantenan ku a pasa nan promé angua kontra corona na sentro di bario, por bai pasa nan di dos angua einan tambe. Ta trata di 379 habitante di bario di Amboina, Antriol, Nort’i Saliña, Rincon i Tera Kòrá. Ora … [Read more] overDi dos angua kontra corona pa habitantenan di bario ku a pasa nan promé angua na sentro di bario
PDB ku diferente pregunta na Kolegio Ehekutivo
Kralendijk- Partido Demokrátiko Boneriano (PDB) a manda notifiká Konseho Insular ku den kuadro di 'vragenuur' e partido lo ke hasi vários pregunta na Kolegio Ehekutivo. E promé pregunta lo ta na diputado Nina den Heyer, pa loke ta trata subida di prèis pa … [Read more] overPDB ku diferente pregunta na Kolegio Ehekutivo
A kuminsá investigashon di poblashon di kanser na pechu di nobo despues di suspenshon dor di corona
Kralendijk - Entrante djárason 26 di mei 2021 hende muhé entre 50 te ku 75 aña na Boneiru por partisipá atrobe na e investigashon di poblashon di kanser na pechu. Debí na e pandemia di corona den 2020 a para esaki temporalmente. Pa e kontinuashon a traha … [Read more] overA kuminsá investigashon di poblashon di kanser na pechu di nobo despues di suspenshon dor di corona
1 persona infektá mientras ku un otro a rekuperá
Kralendijk- E situashon ku infekshon di Covid-19 a manera stabilisá djarason ku 1 persona ku a resultá positivo pa e virus, mientras ku otro a rekuperá. Na tur e kantidat di infekshon 'aktivo' na Boneiru a keda igual, na 18 persona. No tin niun hende … [Read more] over1 persona infektá mientras ku un otro a rekuperá


text:
Polaco
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Polaco o polako (język polski, tambe polszczyzna) ta un lenga Indo-oropeo di e grupo slavico. E ta e lenga materno di mas of menos 40 miyon hende. Polaco ta wordo papia primeramente na Polonia y ta haya gruponan grandi di papiado entre otro na Merca y na paisnan di loke tabata antes Union Sovietico manera Ukrania y Lituania. E ta idioma oficial na Polonia. Desde 2004 e ta un idioma di trabou na EU, unda e ta e di seis idioma mas papia.[1]


text:
Ekspertonan Ta Kere Ku Hesus A Eksistí?
Investigadónan tin base sólido pa kere ku Hesus ta eksistí. Algun historiadó di siglo 1 i 2 a referí na Hesus i tambe na e promé kristiannan. E Encyclopædia Britannica, edishon 2002, ta bisa: “E relatonan independiente akí ta duna prueba ku den pasado ni e opositornan di kristianismo no a duda nunka ku Hesus a eksistí di bèrdat. Ta te na final di siglo 18, durante siglo 19 i na kuminsamentu di siglo 20 numa hende a kuminsá lanta duda pa promé biaha riba e punto akí, anto sin sufisiente base.”
Na 2006, e buki Jesus and Archaeology (Hesus i Arkeologia) a bisa: “Awe, ningun eksperto respetá no ta kuestioná e echo ku un hudiu ku yama Hesus yu di Hose a yega di biba; mayoria di nan ta atmití mesora ku aworakí nos sa muchu mas tokante e kosnan ku el a hasi i di su siñansanan básiko.”
Beibel ta pinta Hesus komo un persona real. E ta menshoná nòmber di su antepasadonan i tambe di su famianan mas yegá. (Mateo 1:1; 13:55) Tambe Beibel ta menshoná nòmber di gobernantenan prominente ku a biba den tempu di Hesus. (Lukas 3:1, 2) E detayenan ei ta hasi posibel ku investigadónan por verifiká e eksaktitut di relatonan di Beibel.


text:
Showing all 3 results
Banko di Palabra
Fls 53.00
Thelma Anthonia
Hulandes – Papiamentu
Thelma Anthonia a traha komo kolaboradó lingwístiko na e instituto di idioma di gobièrnu di Kòrsou, Fundashon pa Planifikashon di Idioma, FPI. Den su trabou di tur dia na dicho instituto el a fungi partikularmente komo traduktor, korektor i konstruktor di èksamen na Papiamentu. Tambe el a aportá komo konsehero lingwístiko i ko-outor na diferente método pa siña papiamentu i na vários otro publikashon. Thelma Anthonia tabata miembro di komishon Standarisashon di Papiamentu.
E buki Banko di palabra básikamente ta un lista di palabra na hulandes ku tradukshon na papiamentu. E ta sirbi komo un vokabulario traduktivo pa uza banda di otro dikshonario eksistente na papiamentu. E selekshon di dato léksiko den e buki akí ta basá riba palabra i frase kompilá for di práktika diario di tradukshon i di trabounan konsultivo na Fundashon pa Planifikashon di Idioma. E buki ta kontené mas òf ménos 15.500 entrada na hulandes ku nan tradukshon na Papiamentu. Tras di tur entrada a menshoná e klase di palabra i den kaso sustantivo, kua ta e artíkulo definí na hulandes. Tin un kantidat di 110 proverbio, 420 ekspreshon, un kantidat di frase i parti di frase. E buki akí ta rekomendabel pa traduktor, intérprete, trahadó den medionan di komunikashon sosial i pa otro profeshonal.
Bibliography of the Papiamento Language$ 0,00 O.B Excl.
Fls 0.00
This bibliography, the Bibliography of the Papiamento Language, contains descriptions of publications on Papiamento.
Caquetío Indians on Curaçao during colonial times and Caquetío words in the Papiamentu language$ 27,37 O.B Excl.
Fls 49.81
Some names of Animals and Plants in Ppiamentu
Gerard van Buurt


text:
KRALENDIJK – Dr Willem Cecilia den un komunikado pa Prensa e siman aki ta bisa ku dor ku gastunan di kombustibel pa produsí awa i elekstrisidat na Boneiru a subi, e outoridat ‘Konsumidó i Merkado (Autoriteit Consument en Markt [ACM]) a dekretá e tarifanan máksimo pa produkshon di awa i koriente na Boneiru entrante promé di yanüari 2021.
Mi ta bolbe ripití pa tur hende komprondé e kos sumamente bon. Gastunan pa produsí awa i koriente na Boneiru a subi durante 2020. Tur aña e outoridat Konsumidó i Merkado ta vigilá esaki i ta saka un dekreto ku ta kuminsá konta entrante promé di yanüari di e aña siguiente.
Contourgobal ku ta produsí koriente, i WEB N.V. ku tambe ta produsí un tiki koriente, pero ta produsí i distribuí awa i koriente na final ta disidí e preis difinitivo ku ta bai kobra e klientenan tumando na kuenta e preis máksimo ku a keda dekretá.
Kiku esaki ta nifiká pa Boneiru:
E tarifa di uso máksimo (maximum-gebruikstarief) pa koriente lo subi di 0.23 dòlér pa ora di kilowat (KWh) na 0.26 dòlér. E tarifa di uso máksimo pa Pagabon ta subi di 0.44 dollar pa 0.46 dollar. Pa un kas promedio òf laga nos bisa pa un kas regular esaki ta nifiká un subida di 6 dòlér pa luna.
E tarifa di uso mákismo pa awa di bebe ta subi di 3.77 dòlér pa meter kúbiko (m3) pa 3.81 meter kúbiko. Pa un kas regular esaki ta nifiká un subida di 0.5 dòler pa luna òf mihó bisá un yotín di dòler.
E outoridat konsumidó i Merkado pa medio di su dekretonan ACM/19/035835 i ACM/19/035835 a dekretá e tarifa di uso máksimo pa loke ta trata awa di bebe ku un pipa di ½ duim, i tambe koriente pa loke ta trata e aña 2020 komo lo siguiente:
WEB N.V. a disidí finalmente komo lo siguiente:
Ku eksepshon di Pagabon den aña 2020 ku a risibí un rebaho di 0,0997 pa kada KWh, WEB N.V. a mantené preisnan máksimo pa su klientenan igual ku a keda dekretá pa e outoridat Konsumidó i Merkado.
Ta pronostiká ku den 2021 WEB N.V. lo tuma over e tarifanan máksimo manera dekretá pa e outoridat Konsumidó i Merkado. Ku esaki por bisa ku e preis di awa den 2021 lo subi ku un yotin di dòler pa un hogar promedio i koriente lo subi ku 6 dòler pa luna.
Mester trese dilanti ku WEB N.V. i Contourglobal por pidi supsidio serka e diferente ministerionan pa ku e tarifanan ku ta kobra e klientenan. Den e añanan anterior esaki tambe a tuma lugá. Por konkluí pues ku e preisnan presentá lo ta esunnan válido i final pa 2021. Pa esnan ku ta interesá, por haña e dekretonan di e outoridat Konsumidó i Merkado riba e link aki. E rapòrt na plaka chiki ta splika ta kon a yega na e preisnan máksimo final pa loke ta trata 2021. https://www.acm.nl/nl/publicaties/maximumtarieven-2021-productie-en-distributie-elektriciteit-en-drinkwater-bonaire-saba-en-sint-eustatius
Por último mester lansa e pregunta bálido si na Boneiru tin protekshon legal kontra desishonnan di e outoridat Konsumidó i Merkado. E pregunta ta si.
A base di artíkulo 55 di e lei hurisprudensia pa loke ta trata Atministrashon Gubernamental BES (Wet Administratieve rechtspraak BES), personanan natural òf entidatnan legal, manera deskribí den artíkulo 7, insiso 1 di e lei, ta outorisá pa entregá promé un opheshon por eskrito (bezwaarschrift) serka e outoridat Konsumidó i Merkado kontra e dekreto. Despues ku e outoridat Konsumidó i Merkado tuma un desishon riba esaki, por bai den apelashon na korte.


text:
Brazil volleyball team ta sumamente contento y orguyoso di por a trece asina hopi fanatico pa presencia e wega di revancha entre Brazil y Zee Rovers recientemente 17 di Maart. Zee Rovers pabien cu e victoria, un bunita wega di ambos team cu no por wordo lubida, hungando den un publico hopi grandi cu a gosa masha hopi y a haña e smak pa wak y hunga volleyball atrobe, cual ta nos deseo . Tambe e apoyo di e brassband tabata tremendo. Y pa corona e celebracion di 40 aña di existencia di Centro di Bario Brazil, nos lo organisa un tremendo knock out di volley entre barionan. Esaki ta tuma lugar den careda di fin di juli entre teamnan di damas y caballero den sistema di Brazil y Zee Rovers y tambe 40 aña pariba. Asina ta, cuminsa prepara bo team. E idea tras di esaki ta, pa promove e deporte di volley cu e pensamento cu mayornan cu ta participa por yuda traha team entre nan yiunan mes, pa participa den weganan hunto cu schoolnan, na unda cu AVA por reorganisa e categoria di aspirant manera antes cu 47 team aspirant y hubenil. Esaki ta deseo grandi cu ami Chico Harms tin pa futuro. Pa mas información por yama Chico na tel. 5846500 of cell. 5946862
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
• Proclamacion di Aña 2018 como Aña di Papiamento na ocasion di 15 aña Papiamento como idioma oficial.
• Ley di ortografia di Papiamento aproba door di Parlamento pa proteha y salvaguardia nos idioma di Papiamento.
• Celebracionan exitoso di Dianan Nacional: Dia di Betico, Dia di Himno y Bandera, Dia di Rey, Dia di Dera Gay y Festival di Dande cu participacion di pueblo di Aruba.
• Reconocemento di 23 Baluarte Cultural pa nan dedicacion y aporte positivo na cultura di Aruba.
• Publicacion di Buki BaluArte cu ta rindi honor na algun di Aruba su pilarnan cultural.
• Promove cultura na scol por medio di actividad cultural en conexion cu Dianan Nacional.
• Re-apertura di Museo Archeologico Nacional Aruba (MANA). Despues di tabata dos aña cera a logra habri e sala di exposicion pa comunidad y turistanan.
• Exposicion internacional temporario “Lasonan Caribeño”. MANA a hospeda e exposicion internacional di luna di mei 2019 pa october 2020.
• Educacion di Monumentonan na klas 5 y 6 di scol basico pa conscientisa nos hobenan riba kico ta un monumento y kico ta e importancia di conservacion di nos monumentonan pa nos herencia cultural y historico.
• Rescata y conserva nos herencia cultural door di cumpra ‘Cas Tan Tin’ e prome cas di cunucu pafo di ciudad cu a wordo declara un monumento pafo di nos ciudad.
Publicacion di bukinan educativo na Papiamento:
1. ‘Shon Wantomba y e celebracion di Dia di San Juan’
2. “Ken ta Betico’ na ocasion di Celebracion Dia di Betico 2019
3. ‘Danki na dje’ na ocasion di Celebracion Dia di Betico 2020
4. Buki digital informativo COVID19 – ‘Di un dia pa otro tur cos ta diferente’
5. Buki ‘Mucha Crioyo Mi Ta, na ocasion di 45 aña di Dia di Himno di Bandera
Publicacion di bukinan educativo na Papiamento:
Ken ta Betico
Danki na dje’ na ocasion di Celebracion Dia di Betico 2020
Buki digital informativo COVID19 – ‘Di un dia pa otro tur cos ta diferente’
Mucha Crioyo’: Mucha Crioyo Mi Ta’, na ocasion di 45 aña Dia di Himno y Bandera
• Restauracion y mantencion di varios monumento pa conserva nos herencia cultural na bienestar di comunidad. Entre nan Bestuurskantoor, Zuidstraat 7, Maria Convent, Uncle Louis Store na San Nicolas, Forno di Calki, Cas Tan Tin, Botica Aruba, Ecury complex, School 1888, Stadshuis, Watertoren Oranjestad, Nicolaas Store na San Nicolaas, grafnan di Commandeur y Corte. Tin tres proyecto di mantencion den e trayecto di ‘Fast Track’ tumando luga cualnan ta ‘Henriquez Pand den Schelpstraat, Weststraat 15 y California Lighthouse.


text:
Sr. Remko Bicentini a firma kontrakt ku FFK komo ‘Head Coach’ di nos selekshon nashonal
Sr. Remko Bicentini a firma kontrakt ku FFK komo ‘Head Coach’ di nos selekshon nashonal!
Djadumingu, 20 di novèmber 2016, Sr. Remko Bicentini a firma un kontrakt válido pa 3 aña komo ‘Head Coach’ di nos selekshon nashonal. E akuerdo aki lo ser evaluá kada aña pa e partidonan envolví. E promé evaluashon lo tuma lugá despues di e magno evento di ‘Gold Cup’ ku lo tuma lugá na Merka otro aña den luna di yüli.
E ‘Head Coach’ di nos selekshon lo ta esun responsabel pa e bon prestashon di nos selekshon nashonal. Tareanan di Sr. Remko Bicentini ta lo siguiente; e lo selektá e hungadónan di nos selekshon, tambe e lo mester sigui e hungadó di aserka pa wak kon nan prestando den e respektivo ekiponan ku nan ta militá aden. E tin ku yuda organisá weganan di fogeo na Kòrsou i tambe na Europa komo parti di preparashon pa nos partidonan ofisial.
Esaki nan lo ta e partinan esensial di e tareanan di nos ‘Head Coach’, Sr. Remko Bicentini.
Sr. Bicentini lo ehersé mayoria di su trabounan for di Hulanda mirando ku mayoria di nos hungadónan ta laborá na Europa.
Tur otro aktividat ku nos ‘Head Coach’ lo bai ta envolví kune mester tin outorisashon di antemano di FFK, ora ku esaki lo por tin konsekuensia pa e trabounan ku nos selekshon.
Nos ta desea Sr. Remko Bicentini, nos ‘Head Coach’ tur klase di éksito den su funshon nobo!


text:
Oranjestad-Instituto Pedagogico Arubano (IPA) ta haci un cordial invitacion na henter pueblo di Aruba y mey en special na tur maestro y profesional den e area di educacion pa asisti na e presentacion y exposicion di Pasantia Internacional di e studiantenan di IPA di aña tres.
E studiantenan aki, den varios grupo, a bishita diferente pais entre otro Argentina, Costa Rica, Hulanda y Estados Unidos (New York). E meta principal di e pasantia ta pa e studiantenan conoce cultura y sistema di enseñansa diverso, desaroyo profesional y personal y pa trece innovacion specificamente riba tereno di Desaroyo Sostenibel den ensenañsa na Aruba. Durante nan investigacion a enfoca specificamente riba e asina yama cuater P’s di sostenibilidad segun Nacionnan Uni cual ta “Planet, People, Profit y Participatory Governance.” E presentacion y exposicion di e studiantenan lo tuma luga diabierna dia 2 di mei 2014 na IPA, San Nicolas. E actividad lo cuminsa pa 6or di atardi.
Un y tur ta keda cordialmente invita pa asisti na e anochi interesante aki, haya informacion y tende di e experencia di nos futuro maestronan.


text:
Un peticion ariba un formulario bashi di Awg. 4,-.
Importacion di Acetona
Descripcion
Acetona ta cay bou di Kimico Esencial (Essentiële Chemicaliën) y ta rekiri un permiso special pa importacion. Kimico Esencial ta kimico cu por uza pa traha droga ilegal. No tin un prohibicion total ariba importacion, pero e ta wordo controla. Kimico Esencial tambe tin su uzo legal, por ehempel ta uza Acetona como substancia pa mescla y verdun ora di traha verf of ora di traha cu “fiberglas”. Inspector di Remedi ta duna un permiso na nomber di Ministro di Salud Publico den forma di un decreto ministerial. E ta un permiso pa cada pedido.
Unda pa pidi'e? / Mas informacion na
Ta entrega un peticion (ariba un formulario bashi di Awg. 4,-) pa importacion di Acetona na Inspeccion disalud Publico. Ta fax e peticion pa oficina di Procurador General cu ta manda e peticion aki pa Polis pa mas investigacion. Polis tin e tarea pa investiga e uzo di e Acetona. Na final di e investigacion, e resultado ta bay bek pa Procrador General. Si e resultado ta uno positivo, Procurador General ta traha un carta di dispensacion y ta manda e carta aki pa Inspeccion di Remedi, seccion Narcotico pa finalisacion di e peticion. Inspeccion di Remedi ta traha un decreto ministerial.
Mas informacion cerca: Inspeccion di Salud Publico - Departamento di Medicina.
Kico mi tin di hiba cu mi?
Cuanto e ta costa?
Un formulario bashi di Awg. 4,-
Ora di importacion, e gastonan di Aduana.
Cuanto tempo ta dura pa hay'e?
Mas o menos 3 luna.


text:
Normal nobo ta permiti pa scolnan habri
Na Aruba por a nota cu masha poco mucha bou di 15 aña a wordo contagia cu e virus di Covid-19. Na Aruba nos tin 101 caso di contagio di Covid-19. Di 0-4 aña nos tin 0 caso. Di 5-9 aña nos a conoce 2 caso di cual niun di dos a wordo hospitalisa. Di 10-14 nos a conoce 5 caso cu tampoco niun a wordo hospitalisa. Di 101 caso, solamente tawata tin 7 caso entre edad 5-14 aña. (grafico 1) E percentahe di muchanan cu ta wordo infecta cu e virus na Aruba ta chikito, 4 % di e total compara cu adultonan cu ta 96%. (grafico 2)
Datanan recien di WHO tambe ta confirma cu rond mundo muchanan no ta wordo infecta mucho lihe cu Covid-19 y tampoco ta haya complicacionnan grave. (grafico 3)
Den su presentacion di dialuna anochi, dr. van Trigt di HAVA a indica cu e cifranan aki ta positivo y ta mustra cu muchanan no ta wordo contagia hopi lihe cu e virus di Covid.
Tur mucha cu ta registra na Aruba cu Covid-19 a haya esaki di adultonan den nan cas. Ta sigur tambe cu e muchanan mes no a transmiti esaki na adulto ni na otro muchanan. Esaki ta confirma cu e riesgo di contagio entre muchanan ta hopi chikito.
Mirando cu nos tin e contagio na Aruba bou control y cu e virus no ta plamando hopi mas, ta yega e momento tambe pa na Aruba nos cuminsa habri scolnan. Claro nos mester tene medidanan di precaucion y proteha esnan mas vulnerabel tanto maestronan y como studiantenan.
Tur scol mester aplica e instrucionnan y reglanan entre otro reglanan di higiena: laba man, – structura di klasnan: bankinan etc, – limpiesa: mas regular.
“Esakinan ta e instrumentonan principal pa scolnan habri na Aruba. Pakiko? Pasobra nos no kier pa niun mucha ni niun studiante sali perhudica. Esey te metanan cu nos tin y ta tumando tur medida di precaucion pa momento cu e ta safe y protocolnan ta in place, pa nos por habri scolnan bek. Ohala cu pronto por yega na un fecha pa habri scol”, Prome Minister a duna di conoce.


text:
Bintiun kursista a pasa nan èksamen hulandes
Kralendijk – 21 empleado públiko a risibí nan diploma di Nederlands op Maat. Esaki ta repartí entre nivel F1 i F2.
Na luna di mei 2016 e empleadonan públiko a hasi un asina yamá prueba inisial (instaptoets) pa wak kua nivel e kursista ta. Na luna di ougustus 2016 e kurso a kuminsá. Un total di trintiocho empleado a partisipá I na final bintiunu a pasa nan èksamen ku èksito.
Meta di e kurso aki ta pa hisa e kalidat di komunikashon na Hulandes I konsekeuntemente esaki lo mehorá e kalidat di Servisio I pa desaroyo personal di e empleadonan. Un pabien ta bai na tur e kursistanan ku a pone nan mes disponibel pa despues di ora di trabou sigui e kurso aki ku éksito.


text:
Soft launch ‘Kibrahacha’ op de ABC-eilanden
Written by Khalil Guribaldi on 28 January, 2021
Djárason i djaweps último, ‘Kibrahacha’, e asosiashon pa formashon di futuro dosentenan, a inisiá un ‘soft launch’. Lidernan eskolar i instruktornan di Kòrsou, Aruba i Boneiru a partisipá den e promé seshonnan. A finalisá e seshon ku un seremonia digital chikí pa e sosionan di ‘Kibrahacha’.
Serka ‘Kibrahacha’, institutonan di formashon i direktivanan di skol ta konhuntamente responsabel pa eduká futuro dosentenan. Desde awor, gran parti di e estudio lo tuma lugá na skolnan di formashon, kaminda studiantenan lo para dilanti klas pa haña konosementu di práktika i eksperensia. Awor ofisialmente tin nuebe skol di formashon na e islanan ABC. Einan, studiantenan por sigui gran parti di nan edukashon pa bira dosente. Na Aruba e skolnan ta Colegio Cristo Rey, Mon Plaisir school i Prinses Amalia Basisschool. Na Kòrsou tin un total di sinku skol, kual ta inkluí dr. Albert Schweitzer School. Además, St. Antonius College i Kolegio Santa Famia huntu ta forma un skol di formashon, meskos ku Römerschool i Prinses Margriet School. Na Boneiru tin tres skol di formashon: Basisschool De Pelikaan, Kolegio Kristu Bon Wardador i Skol Amplio Papa Cornes.
Na kada skol di formashon tin instruktornan apuntá. Nan ta risibí un formashon spesial pa esakí huntu ku e instruktornan di e estudio di formashon di dosente. Asina ta realisá un koperashon estrecho. Huntu nan ta prepará e studiantenan (di un manera) optimal pa nan futuro komo dosente karibense di siglo 21: un dosente ku tin abilidatnan di siglo 21 i ku tin konosementu di e kultura riku karibense. Pa duna forma na e koperashon entre e institutonan di formashon i e direktivanan di skol na e tres islanan, a lanta e asosiashon ‘Kibrahacha’. Den esaki diferente direktiva di skol di e islanan ABC ta representá. E institutonan di edukashon University of Curaçao, Instituto Pedagogico Arubano, University of Aruba i University of St. Martin tambe ta forma parti di e asosiashon.
‘Kibrahacha’ ta un di e palabrashonnan di e Konsulta di Kuater Pais (Vierlandenoverleg); e konsulta di e ministernan di Edukashon di Kòrsou, Aruba, Sint Maarten i Hulanda. Na febrüari di 2019 e ministernan di Kòrsou, Aruba, Sint Maarten i Hulanda a firma un protokòl di koperashon pa reforsá edukashon di dosentenan den e parti karibense di Reino. Ministerio di Enseñansa, Kultura i Siensia (OCW) pa e aña eskolar 2020-2021, a pone un supsidio disponibel di sigur 380.000 dòler pa mehorá edukashon di dosentenan na e islanan ABC.


text:
DEN HAAG – VVD ta hartá di Aruba, Kòrsou i Sint Maarten. Segun parlamentario André Bosman semper ta Hulanda ta enkargá ku e problemanan. E ke pa Hulanda kibra e relashon.
E proposishon ta kousa un debate eksitá. D66 ta akusá Bosman (VVD) di komportashon ‘kolonial’. Parlamentario di CDA Chris van Dam, ta sali pafó rabiá ora kompará e islanan ku ‘adikto di alkohòl’.
Segun Bosman ‘no tin sentido’ mas pa hasi palabrashon, pasobra kada bia e mandatarionan karibense no ta tene nan mes na esaki. Nan tin añanan largu ta hecha tròbel, pa despues bira wak Hulanda ora kos bai malu, e miembro di VVD ta bisa.
‘Trata e islanan manera alkoholista’
Segun e partido di koalishon CDA i esun di oposishon GroenLinks, VVD ta laga e habitantenan di e tres islanan outónomo ‘na kaya’. E partidonan ei netamente ta mira desaroyonan positivo na e islanan, espesialmente bou di e ‘generashon nobo’.
“Bon ta kiko ta e historia di VVD den direkshon di e hendenan aki?”, Van Dam di CDA ta puntra. E ta kana bai rabia ora Bosman kompará e islanan ku adikto di alkohòl:
Pa sigui yuda segun VVD ta ‘un pensamentu kolonial’. “Ami a pasa bai laga esaki kaba”, Bosman ta bisa Van Dam. “Nos mester hinka hende den nan forsa.”
‘Komportashon kolonial’
Un otro momento remarkabel durante e debate ta e klèsh entre e partnernan di gobièrnu VVD i D66. Segun parlamentario Antje Diertens (D66) Bosman mes ta aktuando manera ‘kolonial’, pasobra e ke disidí kon e relashon entre Hulanda i e islanan mester ta.
“Mi ta kunsumí”, Diertens ta bisa durante di su interupshon. E partidonan D66, Groen Links i CDA ta haña e relato ‘un buki bieu ku a haña kaft nobo’.
VVD ta primintí bòter di biña i un komementu: ‘lo no bini koperashon ku e islanan’
Tantu VVD komo SP ke pa skibi Statüt di nobo, ku den dje ‘masha kla ken ta responsabel pa kiko’. Den esaki Hulanda ta dependiente di e koperashon di e islanan.
Sekretario di estado Raymond Knops (Relashonnan den Reino) a primintí Kamer di bai traha na esaki. Bosman ta dispuesto di bèt dos ‘bon bòter di biña i un komementu’ ku e islanan lo keda sin bini


text:
ORANJESTAD, Aruba: Chef de Partie, Gloria Baena tin 10 aña trahando na Riu Hotels, unda cu e ta haya cu e trahadonan ta bon trata pe hotel. Nan ta traha duro pero nan na final di dia nan empleadonan por mira e fruto cu turistanan ta bin bek y e trato cu empleadonan ta ricibi ta uno bon.
E funcion di chef de partie ta despues di e di dos chef y di cual ta manera un supervisor. Gloria Baena tin cu supervisa cu tur cuminda ta bon y ta sali bon procesa. Tambe e mester controla e restaurant y percura cu tur cos ta bon, e clientenan ta na gusto.
Gloria Baena a cuminsa 10 aña pasa na Riu Palace Aruba y e no tabatin conocemento di e trabou den cushina. El a cuminsa como cook helper, despues el a bira prome coki y a bira segundo coki y awo e ta chef de partie. Pero e deseo di Gloria Baena ta pa bira segundo chef. Durante tur e añanan aki el a subi un tiki y esey ta e motibo cu e kier sigui subi un step.
“Mi ta hopi gradici cu Riu, pasobra tur locual cu mi tin ta danki na Riu”, Gloria Baena a expresa. E trabou a dun’e pasenshi pasobra Gloria Baena no tabatin conocemento di e trabou y awo Riu tin confiansa den su persona.


text:
KRALENDIJK – “Laga nos dirigí nos mes riba partido ku ke sigui ku Hulanda Karibense i ku ta dispuesto tambe, meskos ku e gabinete aki di saka sèn èkstra p’esaki.” Asina sekretario di estado Raymons Knops di Relashonnan den Reino a bisa durante di un bishita di trabou na Boneiru.
Reportahe di Marit Severijnse (na hulandes)
Poko tempu ei den Tweede Kamer a entregá diferente moshon ku tin relashon ku e islanan karibense, di kua e mayoria tabata trata di e punto di èik di e mínimo di eksistensia. “E moshonnan ei ta forma parti di un debate polítiko, pero ku moshon riba nan mes bo no ta kambia nada. Ta manera chèk ku no ta kubrí, moshon ku ta pidi mas sèn sin ku bo mes ta duna espasio p’esaki, esei ta muchu fásil. Ke men laga nos dirigí nos mes riba gabinete nobo.” Asina Knops a bisa durante di su bishita di trabou.
E bishita ei ta den e kuadro di topa organisashon sosial i enseñansa. Asina entre otro Knops a hasi un bishita na Liseo Boneriano, Plenchi d Trabou , algun sitio rònt di e terminal di zeta i algun kompania di transpòrt.
Pobresa
Durante e bishita anterior na Boneiru na 2020 Knops a bisa ku pobresa ta un punto di agènda ku ta traha riba dje tur ku tin lòs di e situashon di corona. Asina lo evaluá e progreso pa mira kiko ainda ta nesesario. “Entre otro oumento di e mínimo sosial ta un trayekto ku mester kana un pia un pia. Nos a bisa ku nos lo evaluá esaki, pero aktualmente nos ta demishonario i esei ke men ku tur deseo pa un maneho nobo i sèn nobo mester laga pa e gabinete nobo. Knops ta spera ku e partidonan lo realisá loke nan a primintí durante elekshonnan si nan drenta gabinete. “Den e debate mi a eksperensiá ku den parlamento tin sosten amplio pa tuma e pasonan aki sí.”
Akuerdo di gobernashon
Na 2020 Knops a menta e progreso slo di e Akuerdo di Gobernashon. Kon e ta mira esaki awor? “Den raportahe a konstatá kaba ku tin debilidat rònt di e maneho finansiero. Ei ta duna asistensia kaminda por, pero naturalmente nos tabatin un vakatura un aña largu pa sekretario di isla. P’esei ainda nos no ta na e nivel ku mi lo ke, pero mi ta kontentu ku awor si nos tin un sekretario di isla ku por trata esaki.
Espasio pa mehorá e maneho di e kayanan
Pa loke ta e kayanan na Boneiru Knops ta bisa ku den esaki sí e tin konfiansa. No ta un problema di konosementu sino di funshon ku a yena insufisientemente. Bo mester tin maneho ku ta establesé polítikamente tambe, pa e ámtenarnan sa kiko nan mester hasi. Ei tin espasio pa mehorashon ainda. Pero den e área di ekspertisa i inmóbil mi ta dispuesto di pone hende ariba.””


text:
Moveshon basa riba edat
MOVESHON BASA RIBA EDAT I INFORMASHON TOKANTE MINI HOMETRAINER!
Moveshon pa muchanan bou di 18 anja:
mester move tur dia modera te ku intensivo alomenos 1 ora . P.e. kana, kore baiskel of hunga. E aktividatnan ku wordu hasi mester ta basa riba mantenshon of drecha nan forsa, flexibilidat, coordinacion i pa fortalese nan wesunan.
Moveshon pa adulto entre 18-55 anja:
mester move modera-intensivo alomenos 5 dia di siman un mei ora pa dia. P.e. kana intensivo, kore baiskel of traha den hardin. E moveshon mester ta alomenos 10 min sin interupshon.
Moveshon pa adulto di 55 anja i mas:
ta e mesun kos ku adulto di 18-55 anja. Pero nan por hasi e moveshonan mei ora pero mas trankil. P.e. kana of kore baiskel.
Hopi movementu ta ensera kore baiskel. I nos ta komprende ku por ta un poko difisil pa kore baiskel specialmente pa hende grandi na Korsou. Pero tin tambe hometrainer chikitu. Nos a pone un potret di esaki(riba nos facebook pagina) pa bo mira. Si bo ta interesa nos por bestel esaki pa bo for di Hulanda. Laga nos sa si bo ta interesa. Mail nos pa mas informashon!


text:
NOS SELEKSHON NASHONAL U-17 TA KEDA ELIMINÁ FOR DI E TORNEO DI CONCACAF KATEGORIA U-17!
NOS SELEKSHON NASHONAL U-17 TA KEDA ELIMINÁ FOR DI E TORNEO DI CONCACAF KATEGORIA U-17!
Lamentabelmente nos selekshon nashonal kategoria U-17 a keda eliminá di e torneo di kualifikashon pa mundial di kategoria U-17, organisá pa CONCACAF.
30 di aprel último nos selekshon nashonal kategoria U-17 a biaha pa Tampa pa representá nos durante e torneo ariba menshoná. Despues di a klasifiká pa e oktavo final, awe ‘tardi nos a kai vensí kontra e ekipo di Canada ku skor di 4-0 i a keda eliminá.
Esaki despues ku den e promé mitar nos a hinka un outogol i a bai sosiegu ku e skor di 1-0 pa Canada. Na di 55 minüt e partido a keda wantá pa motibu di mal tempu i despues di un ratu e partido a kontinuá.
Durante e sobrá 35 minüt, lamentabelmente, nos no a logra anotá gol i a pèrmití 3 gol kontra ku a kondusí na un pèrdida di 4-0 kontra Canada.
Nos selekshon nashonal kategoria U-17 a konsistí di un grupo di 20 hungadó ku a wòrdu dirigí pa Sr. Raul Gonzalez Triana ku ta e entrenadó di e selekshon aki i Sr. Cristopher Jacobus ku ta e asistente di e entrenadó miéntras Pablo Aloma Mark ta e entrenadó di portero.
Tambe a biaha huntu ku e selekshon Sr. Sherwin Inesia ku ta e masahista di e selekshon i e dòkter di nos selekshon ta Sr. Ramfis Fillet.
Sr. Roderick Rojer ta esun enkargá ku e materialnan i e hefe di delegashon ta
Sr. Hubert Isenia, miembro di direktiva di FFK.
E siguiente hungadónan a representá nos durante e torneo aki:
- Roshyon Anita (Centro Barber)
- Reinier Bonifacio (Excellence School)
- Othmar Inecia (Vesta)
- Jahir Jakoba (Subt)
- Rensver Juliana (Excellence School)
- Sidney Kastaneer (Vesta)
- Jhaïr Langguth Koeiman (Scherpenheuevel)
- Ruhairson Sambo (Subt)
- Elijah Nava (Inter Willemstad)
- Alrick Panthophlet (New Song)
- Dairison Pieternella (Excellence School)
- Kenrick Jansen (Excellence School)
- Rychaintelo Knol (Feyenoord)
- Tyrick Bodak (De Graafschap)
- Gedion Meridina (FC Volendam)
- Juruel Bernadina (FC Utrecht)
- Rivano Stacie (AZ)
- Nathan Holder (FC Utrecht)
- Ludnardo Schoop (FC Volendam)
- Arenchelo Leito (PEC Zwolle)
Nos selekshon ta regresá djasabra 11 di mei, 9:15 PM ku buelo di American Airlines.
FFK ta gradisí nos selekshon nashonal U-17 pa e trabou ku nan a hasi aya na Tampa durante e torneo aki i ta enkurashá e hóbennan aki pa nan sigui ku e bon trabou p’asina otro bia nos bai pa e título máksimo.


text:
Censo 2020 lo tuma luga dia 1 di october online
Durante un conferencia di prensa cu Central Bureau of Statistics (CBS) a ofrece ayera tardi, nan a duna di conoce cu manera a wordo plania Censo 2020 lo tuma luga e aña aki na october, a pesar di e situacion di Covid-19 y e crisis economico na e pais.
Asina a duna di conoce director suplente di CBS, Desiree Helder na unda el a splica cu nan ta considera importante pa por haya informacion valido y actual di Aruba. Pa e motibo aki a dicidi di cuminsa cu e Censo dia 1 di october manera a wordo plania.
Di loke ta trata siguridad di e personal di CBS cu lo haci e censo y esunnan na cas cu lo contesta e preguntanan, Helder a indica cu nan lo tene na cuenta cu esey y pa e motibo aki lo haci e censo online, manera Bon Dia Aruba Aruba a trece dilanti den un articulo di dia 07 di augustus ultimo..
Pa 1 di october lo tin disponibel e cuestionario completo online riba e website cu proximamente nan lo duna di conoce. Ehogarnan cu lo yena e cuestionario via online lo no ricibi un bishita di personal di censo, cu lo cuminsa haci esaki desde 1 di november pa esunnan cu no por a haci’e via online.
Desde 1 di october te cu dia 10 cu e censo lo tuma luga, Helder a expresa cu CBS lo ta disponibel pa personanan cu tin algun duda of pregunta y di e manera aki nan ta sostene cada hogar cu kier yena e formulario online di tur manera cu por.
Helder a trece dilanti cu ta asina importante pa esaki tuma luga na e momentonan aki di crisis pa motibo cu mester di data actualisa, hopi biaha departamentonan di Gobierno ta puntra pa nan con ta para cu Aruba, cuanto hende a perde nan trabou pa via di Covid-19 y di e forma aki nan por tene na cuenta esey den nan maneho y den plannan pa futuro.
“Tur esey cu ta bibando na Aruba na october 2020 mester wordo conta”, esunnan cu tin un aña bibando of esunnan cu tin intencion di biba mas di un aña na Aruba y p’esey nan ta pidi colaboracion di henter comunidad.
Di mesun manera, Helder a bisa cu pa motibo financiero e biaha aki nan lo no conta cu borchinan grandi riba caminda of un campaña publicitario masivo ya cu e situacion economico no ta permiti esey.
Tambe, Helder a comunica cu nan ta usa un programa desde aña 2016 na unda cu tur e data ta wordo warda den un server na Aruba mes, pa hopi biaha e informacion ta wordo colecta y ta warda na Merca of Europa cu e gobierno mes no tin acceso pa e data y esey ta algo cu nan no kier pa lo pasa, pa e motibo aki nan a huur un server na Aruba mes pa tene e data sigur na unda CBS so tin acceso pa e data, ni un hende mas, Helder a afirma.
Compara cu otro añanan, Helder a indica cu e censo aki lo haya e datanan di biaha y asina por mira si e cuestionario ta completo, el a pone como por ehemplo, cu informacion di e censo di aña 2010 e mita ta riba papel.
Di su banda, Yarelin Kelly persona encarga di personal di censo, a menciona cu manera nan a informa aña pasa nan tabatin pensa di haya 1.200 persona pa subi riba caya como tellers, pero esey a cambia mirando cu e proceso ta enfoca di manera on line, por ta cu nan lo haya 500 hende pa haci e cuestionario pa esunnan cu no lo por haci’e via e website, pero esey no ta sigur te ainda. Pa cu esaki, Kelly a señala cu e training tambe lo tuma via on line.
Den conferencia tambe a trece dilanti cu Censo a haya algun situacionnan cu no ta mucho agradabel pa hendenan cu no tin confiansa pa un otro persona yega na nan cas y haci preguntanan importante y personal, di esaki Kelly a contesta cu pa por acerca un persona ta un reto y pa e motibo ey nan lo publica riba nan rednan social, radio y TV informacion pa conscientisa e comunidad di pakico ta importante haci e censo.
Damara Rasjmin PR. di comunicacion a duna di conoce cu aña 2019 ora nan a haci e proyecto piloto, nan a haya hopi feedback di e comunidad y di e mesun tellers di kico ta e preocupacion di e poblacion di Aruba, un di e punto cu a wordo treci dilanti ta cu no tabatin suficiente informacion y cu CBS ta trahando riba dje.
“Nos ta trahando diferente video cu cada tema cu ta den cuestionario pa e personanan por tin un idea di pakico cierto preguntanan ta wordo haci”, Rasjmin a sigura.
E informacion lo wordo comparti den diferente idioma ya cu Aruba ta un isla multicultural igualmente cu e cuestionario.


text:
Geplaatst op 13 March 2018 dor di Ministerio Tráfiko, Transporte i Planifikashon Urbano
Willemstad – Domeinbeheer a habri un Sentro di Servisio den World Trade Center (WTC) djamars 13 di mart. Den e sentro aki e kliente ta risibí servisio den un ambiente mas personal, moderno i kómodo. Dilanti di invitadonan i empleadonan, minister Zita Jesus-Leito di Tráfiko, Transporte i Planifikashon Urbano a hasi apertura ofisial di e sentro, markando asina un paso mas den e proseso di mehorashon di Domeinbeheer. Na e okashon ei tambe a lansa e wèpsait www.domeinbeheer.cw i alabes a selebrá ku Domeinbeheer a kumpli 64 aña dunando servisio na públiko di Kòrsou.
Fuera di e echo ku e sentro aki ta moderno i atraktivo, e tin e meta prinsipal pa duna mihó atenshon i sirbi e kliente den su nesesidatnan. Ademas, e tin hopi mas espasio pa por akomodá e kliente. Por ehèmpel por hasi intake di forma profeshonal i kompleto na bali, pero tambe den ofisina, den kaso ku ta rekerí mas privasidat. For di fin di 2017 e Sentro di Servisio di Domeinbeheer a habri den forma no-ofisial, i klientenan ya por a sera konosí ku e manera nobo di traha aki. E reakshonnan ta sumamente positivo.
E Sentro di Servisio ta mas ku solamente un ofisina nobo. Ta trata aki mas bien di henter un aserkamentu nobo i moderno, kaminda e kliente ta sentral. Esaki ta nifiká tambe ku awor ta bai komuniká mas efisientemente i tambe na diferente forma ku e kliente. Banda di usa e wèpsait – ku por sierto pronto lo bai funshoná di forma interaktivo tambe pa medio di un portal – e kliente por yama 0800-1919 pa risibí informashon básiko na telefòn. Den kaso ku e kliente mester di informashon mas amplio òf mas spesífiko, e por pasa libramente na e Sentro di Servisio. Ei tin informashon oudiovisual, digital i por eskrito, kual e por hasi uso di dje miéntras e ta disfrutá di un kòpi kòfi. Un otro inovashon ta ku lo risibí kliente non-stop di 08:00 pa 16:00 or, loke sigur ta fasilitá empleadonan ku por hasi nan diligensianan solamente den nan lunch break.
Domeinbeheer poulatinamente ta ehekutando su vishon pa yega na ekselensia, manera ta delineá den su plan di mas aña “Rumbo pa Ekselensia”. E vishon aki ta enserá ku Domeinbeheer ta mehorá i modernisá su prosesonan interno, su produktonan i su servisionan. Pues e organisashon lo bai traha den un forma mas efektivo i efisiente. Ademas Domeinbeheer lo hasi mihó uso di su rekursonan pa kontribuí mas na desaroyo sosio-ekonómiko di Kòrsou. Poko poko pero sigur, lo por mira mas mehora konkreto, manera awor aki ta e kaso ku e Sentro di Servisio.


text:
Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Edgar Watty Vos Blvd cu diamars dia 28 di januari 2020 te cu diahuebs dia 30 di januari 2019 lo bay cera e caminda pa haci trabounan preparativo y asfalta e caminda.
E caminda cu lo asfalta ta for di rotonde di AAA te cu rotonde di FCCA.
E trabounan preparativo ta tuma lugar dia 28 y dia 29 di januari 2020 y e asfaltamento lo tuma lugar dia 30 di januari 2020.
Ruta alternativa lo keda indica cu baricadanan y borchinan di aviso y e orario di ceramento lo ta di 7’or di anochi te cu 12’or di marduga.
En conexion cu e trabounan menciona Departamento di Obra Publico ta pidi pa tene cuenta cu e inconveniencia cu lo por surgi pa cual nos ta pidi nos disculpa.


text:
Historia
Fundashon Wega di Number Kòrsou (FWNK) a keda establesé na 1986 ku e meta pa organisá e sorteo di Wega di Number. Nos ta atendé ku atministrashon i kontrol di pèrmit pa bende number di akuerdo ku Artíkulo 3 bis sekshon 1 di “Loterijverordening di 1909”.
Organisashon di e Sorteo di Wega di Number entre otro ta enserá:
- Kalkulá preis ku mester paga pa haña pèrmit pa bende number;
- Presentá e informashon aki na Ministerio di finansa pa asina Ontvanger por kobra rifero pa e pèrmit.
Sorteo Èkstra ta un sorteo adishonal ku FWNK a introdusí na 1998. Nos ta organisá i supervisá tur loke ta toka Sorteo Èkstra.
Otro tarea importante di FWNK ta supervishon di e Fondo di Garantia manera stipulá den artíkulo 5 paragraf 3 di “Loterijverordening 1909”. Ta hasi uso di e fondo aki ora rifero NO por paga un premio. Den e kaso ei Fundashon Wega di Number Kòrsou ta paga 60% di e premio i ta (laga) kita pèrmit di e rifero en kuestion.
Ordenansa en konekshon ku ganashi
Di akuerdo ku regla stipulá mester usa eventual ganashi di FWNK pa:
- Fortalesé posishon dje fundashon;
- Prevení i kombatí ilegalidat den wega di plaka;
- Prevení adikshon na wega di plaka;
- Donashon na organisashon di karidat.


text:
Geplaatst op 30 July 2018 dor di Ministerio Asuntunan General i Promé Minister
Willemstad – Den su funshon komo vise Prome Minister, sra. Suzy Camelia-Römer a risibí, riba djaweps 26 di yüli ku a pasa, Nunsio Apostóliko sr. Furtunatus Nwachukwu. Durante su bishitá a kombersá tokante tópikonan manera enseñansa, salubridat i funshon di misa katóliko. Sr. Nwachukwu a invita Prome Minister sr. Eugene Rhuggenaath i minister Camelia-Römer pa un bishita na Vaticano. E Nunsio Apostóliko tabata den kompania di Obispo Luis Secco, Obisbo Greg Redoblado i Pastor Curtis Meris.
Riba e pòrtrèt Nunsio Apostóliko, sr. Furtunatus Nwachukwu huntu ku vise Prome Minister, sra. Suzy Camelia-Römer i Obispo Luis Secco.


text:
Geplaatst op 25 June 2019 dor di Ministerio Tráfiko, Transporte i Planifikashon Urbano
Minister Jesus-Leito na nòmber di Kòrsou a firma tratado di aviashon ku Portugal.
Willemstad – Minister di Tráfiko, Transporte i Planifikashon Urbano, sra. Zita Jesus-Leito, resientemente a biaha pa Portugal pa asina firma un tratado di aviashon – “Air Service Agreement” (ASA) – ku sekretario di Estado di Komunikashon di Portugal, sr. Alberto Souto de Miranda. Minister Jesus-Leito a firma e tratado ku Portugal na nòmber di Reino Hulandes na benefisio di Kòrsou. Firmamentu di tratadonan di aviashon ta un instrumento krusial den e oumento di “air lift” pa Kòrsou.
Firmamentu di e tratado aki entre Portugal i Kòrsou ta nifiká ku kualke un aerolínea di Kòrsou por operá for di Kòrsou direkshon pa Portugal hasiendo uzo di kualke un aeropuerto komersial di e pais. Meskos ta konta tambe pa aerolíneanan portugues ku ta bula direkshon di Kòrsou.
Den e último añanan Kòrsou a negoshá diferente akuerdo di aviashon ku diferente pais, e.o. Republika Dominikana, i lo sigui amplia i evaluá e akuerdonan di aviashon pa asina kede traha riba “open skies” policy ku gobièrnu ta para p’e.


text:
Oranjestad: Diaranson den careda di 6’or di atardi, Hof a pospone e tratamento di e caso IBIS, te dia 21 di september, cual ta e fecha cu Hof lo ta bek na Aruba.
Manera nos tur sa, dialuna a cuminsa cu e tratamento di e caso IBIS den Corte Superior. Tabata tres dia basta pisa pa e sospechosonan, e sospechoso principal Paul Croes, su señora Melony Paesch Croes, a apela despues di no tabata di acuerdo cu e sentencia di Corte di Prome Instancia, na februari 2019.
Ministerio Publico tambe a dicidi di apela mirando cu nan no tabata di acuerdo cu e sentencia cu algun di e sospechosonan a ricibi den Corte di Prome Instancia. Tabata trata di Sr. Wever, Sr. Di Vecchia, Sra. Martinus y Ninosca Werleman Nuñez, casa di Gaby Werleman, Gaby ta un ex candidato di AVP, un persona hopi prominente di e partido berde. Mester bisa cu e sentencia di caso Ibis no ta e unico, paso Sra. Werleman Nuñez ta un sospechoso tambe di e caso Avestruz, cual caso ta pendiente pa bay wordo trata den corte.
Un di e motibo pakiko Hof a pospone e caso, tabata pasobra durante tratamento di e caso diaranson, e abogado defensor mr. Illes a entrega na Hof un map cu ta contene splicacion di e entradanan di Melony y Paul.
Posponiendo e caso ta duna Procurador General chens pa studia e informacion cu tin den e map, cu su persona no tabata na altura di dje. Dia 21 di September proximo Hof lo ta na Aruba bek y lo kier scucha reacion di Procurador General y tambe di e abogado defensor.


text:
Diabierna tabata un dia hopi scur pa werksternan den servicio di SKOA pero na mes momento tambe ta democracia, segun lider di fraccion di AVP Mike Emnan a declara dilanti edificio di Parlamento na momento cu tabata trata presupuesto 2021.7.23
“Na momento cu nos miembronan di fraccion tabata para dilanti entrada di Parlamento papiando cu e werksternan, den sala di Parlamento mes Presidente Edgar Vrolijk a dicidi di cera e lista di oradonan.
E presidente a habri e reunion y den mesun rosea a dicidi di cera e reunion pa di e forma aki parlamentarionan no por papia riba entre otro e situacion di e werksternan y tampoco parlamentarionan no por papia riba e presupuesto 2021.
Un presupuesto cu ta colma di medidanan hopi pisa pa henter nos pueblo y cantidad di medida mas na caminda y ta sumamente tristo cu democracia di Aruba ta yegando na e punto aki caminda tin un partido RAIZ sinta na e otro banda y cu a bisa cu nan ta parti di un cambio, cu nan ta bay renoba politica y ta bay hiba un politica di otro nivel caminda lo tin miho participacion di parlamento den discusionnan y asina evita cu parlamento lo ta un stempel parlament.
Sinembargo den e reunion aki ta bira coopera cu Presidente di Parlamento pa cera e reunion prome cu cualkier persona por a hiba palabra caminda cu coleganan di nos fraccion tabata ariba den sala buscando e lista di oradonan pero nan tabatin esaki scondi, loke a pone cu nan no por a firma pa hiba palabra.”
Eman ta bisa cu e mesun tipo di weganan cu a mira caba den e reunion pa eligi presidente di Parlamento caminda papelnan tabata bayendo rond cu ta algo cu no ta cuadra cu e nivel cu Parlamento di Aruba mester tin. Mientas cu politiconan di ta papiando cu e grupo di trahadonan aki preocupa cu nan trabou, presidente ta dicidi di cera e lista di oradonan y no ta duna ningun miembro di Accion 21, MAS y AVP, e oportunidad di ta parti di e debate politico.
“Nos ta kere esaki ta un indicacion di algo hopi robes cu pais Aruba ta bayendo na e momentonan aki y aki tin un coalicion cu no tin mayoria di voto si conta nan voto hunto y compara cu votonan di AVP, MAS y ACCION 21, y nan ta haci discusion dificil na Aruba.”
Un situacion hopi hopi scur pa Aruba y si ta esaki ta loke ta spera nos pais cu fraccion di MEP y RAIZ, caminda 11 miembro sinta un banda ta bisa cu nan no tin ningun necesidad pa papia riba un presupuesto cu tin asina hopi tema di preocupacion riba varios tereno manera enseñansa, perdida di poder di compra, pobresa den nos pais, inkietud cerca tur e institutonan den nos pais, Banco Central cu a caba di saca un rapport di emprobecimento grandi cu tin na Aruba.
Diesun miembro a dicidi di hunga un wega pa cera e debate politico mientras cu democracia tabata tumando dilanti parlamento, caminda nos tabata scuchando un grupo di trahadonan cu nan inkietudnan grandi.
Pero e lucha ta continua y esaki ta duna nos mas forsa y na mes momento ta hacie pa pueblo mas cla cu ora cu nos bay vota y cu tin partidonan cu ta boga pa un cambio pero awor ta bira complice di un posicion cu ta sumamente scur pa democracia di nos pais,” Mike Eman a declara.


text:
Oranjestad-Diasabra cu a pasa Fundacion CRECIENDO tambe a participa cu e tremendo iniciativa di Aruba Doet, clausurando esaki cu un exito total y rotundo.
Despues di hopi siman di preparacion caminda hopi instancia, fundacion, organisacion y scolnan a inscribe nan trabou pa participa cu Aruba Doet, den transcurso di fin di siman nan a haya e oportunidad pa hunto cu voluntarionan durante un dia logra un meta mas.
Pa Fundacion CRECIENDO e oportunidad pa participa cu Aruba Doet pa logra un meta cu nan tin 2 aña trahando riba dje ta sigur un momento hopi grandi cu ta demostra cu e fundacion aki lo sigui lucha pa nan causa.
Fundacion CRECIENDO ta un fundacion relativamente nobo exstiendo solamente 2 aña cu ta boga pa e derecho pa tur mucha y hoben den situacion di risico haya e oportunidad pa conoce nan talento por medio di arte pa nan sigui crece den esaki. E fundadoranan di e fundacion aki ta kere firmemente den e metodo di arte terapia usando 5 diferente disciplina e.o. musica, hardineria, arte graphico, baile y teatro pa logra guia nan mucha y hobennan riba e caminda corecto.
Los di nan meta tambe nan ta conoci di ta yuda e grupo di mucha y hobennan aki cu tas pa bay scol, actividad den bario di San Nicolas y actividadnan creativo cu ta cuadra cu nan meta.
Bou di a e hala di Aruba Doet, Fundacion CRECIENDO trahando hunto cu Ministerio di Sector Primario y Santa Rosa a logra un soño grandi di e fundacion, cu ta drecha hardinnan den diferente bario rond di Aruba, cuminsando cu cuatro hardin den bario di De Vuyst , San Nicolas.
Den cuadro di e maneho di Sector Primario y Santa Rosa pa cu sostenibilidad di di matanan di fruta y berdura di Aruba, a logra hunto cu voluntarionan, manera Minsiter Otmar Oduber, ENNIA, Santa Rosa, Parlamentarionan y mas importante a conta cu e hobennan di e bario mes cu a uni pa ‘planta simia pa cosecha hobennan fuerte pa mañan.
Tabata un momento di hopi orguyo pa e hobennan aki pa mira tanto persona importante den nos comunidad uni pa yuda nan haya nan hardin cu lo aporta na nan conocemento diario y cu lo yudanan concoe un ofishi nobo. Los di esaki sigur e cosecha di cada mata lo bay na e hogar di cada un mucha y hoben di e bario aki.
Fundacion CRECIENDO kier gradici Minister di Sector Primario Otmar Oduber, Santa Rosa y Team, Oranje Fonds, CEDE Aruba, ENNIA, Parlamentarionan Sr. Baba Herde, Sra. Jenifer Arends-Reyes, Sra. Mervin Wyatt-Ras, Sr. Donny Rasmijn, Sra. Lorna Varlak, Sr. Norman Roos, Sr. Jeffrey Kelly, Sra. Desiree Croes, Giannis Group, Comicion Stichting de Vuyst, Reina Hubenil di Aruba Dana Arendsz y tur Voluntario cu a yuda di un forma of otro y a sali pa uni ya desde oranan trempan di mainta pa yuda nos muchanan den bario di De Vuyst.